5 uzbudljivih španskih trilera za sve ljubitelje ovog žanra – LaVie.rs\n5 uzbudljivih španskih trilera za sve ljubitelje ovog žanra\nUkoliko volite misterije, krimi priče, neočekivane obrte i dobre evropske filmove, izdvojili smo za vas 5 trilera koji nam stižu iz Španije. Španska kinematografija poznata je po odličnim ostvarenjima, a poslednjih godina posebno nas oduševljavaju uzbudljivi trileri koji stižu iz ove zemlje. Pripremite kokice, društvo, dobro raspoloženje i iskoristite kišne prolećne večeri za neverovatne priče, uzbudljive zaplete i šokantne završetke.\nTelo žene nestaje iz mrtvačnice. Kada njenog muža policija pozove na ispitivanje, on počinje da dobija neobjašnjive poruke, koje, čini se, stižu upravo od preminule supruge.\nParaplegičar izdaje sobu u svojoj kući mladoj ženi i njenoj ćerki, pokušavajući da zadrži svoju privatnost. Istovremeno, u podrumu počinje da čuje glasove iz komšiluka i otkriva da se grupa pljačkaša priprema da opljačka obližnju banku.\nKarlos, direktor banke, započinje svoj radni dan vozeći decu u školu. Nekoliko minuta po kretanju, dobija telefonski poziv od anonimnog čoveka, koji zna sve o njemu i obaveštava ga da se ispod njegovog sedišta nalazi bomba koja će eksplodirati ukoliko neko pokuša da napusti vozilo.\nGrupa ljudi slučajno se zatiče u jednom baru gde su svedoci šokantnih i neobjašnjivih ubistava koja se dešavaju ispred lokala. Postaju zatočeni i moraju da donesu teške odluke i pronađu način da se spasu.\nMladi biznismen se budi u hotelskoj sobi zaključanoj iznutra, sa lešom ljubavnice u krevetu. Pošto je optužen za ubistvo, unajmljuje prestižnu pravnicu i oni tokom jedne noći, u trci sa vremenom, pokušavaju da dođu do razumnih činjenica koje će ga osloboditi zatvora slažući delove nerešive slagalice.\nfilm, španija\t0\n"Artysh Kid" - koncert za decu od 3.5 i 4 godine\nJednostavan trik za savršene talase koje možete sami napraviti


Turnir u basketu, odbojci na plaži i u malom fudbalu\nRUDO – Povodom Petrovdanskih svečanosti JU za turizam isport organizuje turnir u basketu, odbojci na plaži i turnir u malom fudbalu. Petak 03.07.2015. godine Turnir u basketu – početak u 17.00 časova (kod škole) 1. nagrada – 100,00 KM…\nRUDO – U subotu je hotel „Komsar“ (Comsar) Rudo u saradnji sa Sportskim auto-moto savezom Beograd, na Trgu Slobode, organizovao prvu izložbu oldajmera na kojoj su bili predstavljeni automobili iz Beograda, Novog Sada i Balatona (Mađarska). Po riječima Tomislava…\nCrveni krst podijelio 170 paketa hrane\nRUDO – Opštinska organizacija Crvenog krsta Rudo od švajcarskog Crvenog krsta dobila je 170 paketa hrane i brašna pojedinačne vrijednosti 30 KM. Ukupna vrijednosti pomoći iznosila je 5100 KM. Pomoć je podijeljena licima u stanu socijalne pomoći u saradnji…


Fascinantna dešavanja u Crnoj Gori, dve prvoplasirane ekipe nikako da pobede! - Sportske.net\nFascinantna dešavanja u Crnoj Gori, dve prvoplasirane ekipe nikako da pobede!\nOno što je najzanimljivije je da i pored tih katastrofalnih serija, i jedni i drugi još uvek zauzimaju vodeće pozicije.\nFoto: EPA/MACIEJ KULCZNSKI\nPisali smo na tu temu i pre nekoliko dana, ništa novo ni posle najnovijeg, 24. kola Prve lige Crne Gore!\nNi Budućnost, ni Mladost, dve prvoplasirane ekipe u ovom takmičenju ponovo nisu uspele da zabeleže pobede, sada već peto kolo uzastopno!\nBudućnost je proteklog vikenda jedva uspela da izvuče bod na svom terenu protiv Bokelja (2:2). Gosti su vodili sve do četvrtog minuta sudijske nadoknade, kada je Nikač poravnao rezultat.\nNa svom terenu igrala je i drugoplasirana Mladost, ali je poražena od Iskre iz Danilovgrada, ekipe koja se bori za opstanak i koja je vezala četvru uzastopnu pobedu, ovog puta rezultatom 2:1. Junak utakmice bio je dvostruki strelac Paunović.\nS obzirom da su im se Zeta i Sutjeska primakle na samo bod zaostatka, u Mladosti su reagovali promenom trenera, pa je umesto Gorana Perišića na mesto šefa struke imenovan nekadašnji fudbaler Partizana Dejan Vukićević.\nCrna Gora, Prva liga - 24. kolo\nJedinstvo - Lovćen 0:1\nBudućnost - Bokelj 2:2\nMladost - Iskra 1:2\nZeta - Rudar 1:0\nSutjeska - Grbalj 0:0\nDečić - Petrovac 0:0.\nTabela: Budućnost 48, Mladost 40, Zeta 39, Sutjeska 39.


Fon der Lejen: Ubrzati proces proširenja na Zapadni Balkan\n09/11/2019 u 12:15\nProces proširenja na Zapadni Balkan će u narednih pet godina morati da bude održiv i ubrzan, zasnovan na procjeni spremnosti na objektivnim kriterijumima za svaku pojedinačnu zemlju, navela je Ursula Fon der Lejen, novoimenovani predsjednik Evropske komisije, u pismu Oliveru Varhejiju, novoimenovanom komesaru za proširenje.\nU pismu upućenom 7. novembra navodi se da Evropska komisija proces proširenja mora održati kredibilnim. Der Lejen je istakla da će i njena komisija stajati iza prijedloga sadašnje komisije da se Sjevernoj Makedoniji i Albaniji dozvoli početak pregovora.\nOna je navela da je evropska perspektiva za zapadni Balkan pomogla da se prevaziđu istorijske podjele i pokrenu suštinske političke i ekonomske reforme, kao i da je spoljni uticaj u regionu značajno porastao.\n“Vi bi trebalo da radite na ubrzavanju strukturalnih i institucionalnih reformi, sa snažnim fokusom na temelje vladavine prava, ekonomski razvoj i reformu javne administracije. Očekujem da podržite sve napore u borbi protiv korupcije u cijelom regionu i sve napore za dobrosusjedske odnose i rješavanje međusobnih sporova”, napisala je Fon der Lejenova u pismu Varhejiju.\nOd svih komesara, kako je navela, očekuje najviši nivo transparentnosti i etičkog rada.\n“Ne smije biti prostora sumnjama u naše ponašanje i integritet. Kodeks ponašanja za komesare mora da postavi standarde i pravila koja se moraju poštovati. Vaša dužnost je da trošenje novca s kojim ćete raspolagati bude na korist poreskih obveznika i da slijedi principe odgovornog finansijskog postupanja”, naglasila je Ursula Fon der Lejen.\nTakođe je istakla da očekuje odgovorno korištenje instrumenata pretpristupne pomoći, kreativan i inovativan pristup pri njihovom korištenju, kao i podršku korištenju javno-privatnog partnerstva u njihovoj realizaciji, bez detaljnijeg objašnjenja na šta se ovo konkretno odnosi.\n“U konsultacijama s visokim predstavnikom za spoljne poslove i potpredsjednikom Komisije postaraćete se da koordinišete Vaše aktivnosti s Evropskom ekonomskom zonom. Predstavljaćete komisiju u Savjetu Evropske unije za spoljne poslove i koordiniraćete prisustvovanje drugih članova Evropske komisije, u skladu sa potrebama”, rekla je ona, uz napomenu da će Varheji slijediti uputstva Jozefa Borela, visokog predstavnika Evropske unije za spoljne poslove, koji će mu pružiti podršku u njegovom poslu.\nOznake #evropska perspektiva #Ursula fon der Lejen #Zapadni Balkan\nPredsjednik Bolivije: U toku pokušaj državnog udara


vesti Архиве - Страница 2 од 13 - Taekwondo klub Galeb\nvesti 05/02/2020 by Tanja Tanackovic\nReprezentacije šest evropskih država na trening kampu u organizaciji Tekvondo asocijacije Srbije, a pod stručnim vođstvom Dragana Jovića, najboljeg trenera sveta u izboru Svetske tekvondo federacije, pripremaju se za najveće planetarno sportsko takmičenje, Olimpijske igre u Tokiju. Tekvondoisti iz Belgije, Nemačke, Kipra, Bugarske, Slovenije, Austrije i domaćina Srbije danas je u pratnji Dejana Burčula, predsednika TAS posetio i Božidar Maljković,…\nDodela priznanja najboljima u 2019. godini\nvesti 02/02/2020 by Tanja Tanackovic\nProtekle večeri održana je ceremonija dodela priznanja najuspešnijim takmičarima u 2019. godini ispred tekvondo kluba Galeb. Iza svakog uspešnog takmičara stoji njegov rad, trener i Klub. Mi smo blagosloveni jer je veliki broj najboljih u zemlji u tekvondo-u baš izabrao nas kao Klub da tu započne prve korake i pokazao poverenje i ostao sa nama. Godina za nama je bila…\nvesti 09/12/2019 by Tanja Tanackovic\nDan po povratku iz Moskve gde je obezbedila olimpijsku normu za Tokio 2020, Milica Mandić i njen trener Dragan Jović posetili su Pančevo gde se snima indijski akcioni film „Baaghi 3“. Na filmskom setu srpska šampionka Milica Mandić srela se sa Tigerom Šrofom, trenutno najpopularnijom indijskom filmskom zvezdom ali i nosiocem crnog pojasa u tekvondou. Tokom razgovora njih dvoje su…\nMilica Mandić i Tijana Bogdanović obezbedile učešće na OI\nvesti 08/12/2019 by Tanja Tanackovic\nTrio za vrhunske rezultate, Tijana Bogdanović ( do 49 kg) , Milica Mandić ( preko 67 kg) i trener Dragan Jović ulaskom u finale završnog Gran prija u Moskvi obezbedili su vize za učešće na Olimpijskim igrama u Tokiju. Milica je učešće na Igrama 2020. izborila baš na svoj 28. rođendan i to će za Mandićevu biti treće učešće na…\nMilica Mandić i Budimir Krivokuća bronzani na EP u olimpijskim kategorijama\nvesti 30/11/2019 by Tanja Tanackovic\nSrbija je još jednom dokazala da je tekvondo velesila. Sa Evropskog prvenstva u olimpijskim kategorijama u Dablinu, Orlovi se vraćaju sa čak četiri medalje. Zlatom Tijane Bogdanović ( do 49 kg), srebrom Nadice Božanić ( do 67 kg) i bronzama Milice Mandić ( preko 67 kg) i Budimira Krivokuće ( do 80 kg). Mlada i pespektivna takmičarka Nadica Božanić je…\nZlato Tijane Bogdanović za istoriju\nvesti 29/11/2019 by Tanja Tanackovic\nTijana Bogdanović trijumfom na trećem Evropskom prvenstvu u u olimpijskim kategorijama u Dablinu još jednom je obradovala srpsku sportsku javnost. U konkurenciji do 49 kilograma još jednom je pokazala da je neprikosnovena. Posle osvajanja zlatne medalje Bogdanovićeva je rekla: -Bio je ovo jako naporan dan. Ovaj sistem takmičenja je izuzetno zahtevan jer mogu da učestvuje više takmičara iz iste zemlje…\n14 orlova na Evropskom šampionatu u olimpijskim kategorijama\nvesti 27/11/2019 by Tanja Tanackovic\n3.Evropsko prvenstvo u olimpijskim kategorijama održaće se u Dablinu od 29. do 30. novembra, a put Irske kreće 14 srpskih reprezentativaca. Ovo je ujedno i jedno od poslednjih turnira u 2019. godini, budući da Milica Mandić, Tijana Bogdanović, Vanja Stanković i Ana Tepavac odlaze na Finalni gran pri u Moskvi. Neposredno pre početka šampionata, održaće se godišnja skupština Svetske tekvondo…\nvesti 09/11/2019 by Tanja Tanackovic\nMilica Mandić, trofejna članica reprezentacije Tekvondo asocijacije Srbije, još jednom je obradovala domaću sportsku javnost vrhunskim rezultatom na međunarodnoj takmičarskoj sceni. Na Ekstra Evropskom prvenstvu u Bariju (od 1. do 3. novembra) koje se održalo u Italiji, Milica je osvojila bronzano odličje u konkurenciji preko 67 kilograma. Za Milicu je ovo još jedno vredno odličje u bogatoj riznici uz koje…\nTijana bronzana na Ekstra evropskom šampionatu\nvesti 01/11/2019 by Tanja Tanackovic\nTijana Bogdanović ( do 53 kg) nas je opet obradovala vrhunskim rezultatom na međunarodnoj sportskoj sceni. Srpska trofejna tekvondoistkinja je na Ekstra Evropskom prvenstvu u Bariju – takmičenju G4 kategorije, osvojila bronzano odličje. Prestižno takmičenje u Italiji na kome učestvuje elita tekvondo sporta, okupilo je 213 učesnika (114 seniorka i 99 seniorki) iz 45 evropskih država. Za Bogdanovićevu bronza osvojena…\nvesti 29/10/2019 by Tanja Tanackovic\nPoslednjeg takmičarskog dana na turniru 18. Galeb Belgrade Trophy – Serbia Open 2019, koji se održao 26. I 27. oktobra u hali Aleksandar Nikolić, prema programu bile su seniorske kategorije. Tokom dva dana turnira, učestvovalo je oko 800 boraca iz 43 zemlje među kojima je bilo brojnih olimpijskih, svetskih, evropskih, azijskih osvajača medalja. Zlatnu medalju za Srbiju osvojila je Nadica…\nSvetski tekvondo kamp u Beogradu\nDržavno prvenstvo uspešno završeno\nRASPORED TRENINGA OD 01.09.2020.\nTaekwondo Klub Galeb © 2020.


Prijepolje: Inspektori proveravaju izdavanje “Halal” sertifikata, finansiranje medija i sportskih klubova - PPmedia\nPrijepolje: Inspektori proveravaju izdavanje “Halal” sertifikata, finansiranje medija i sportskih klubova\nPosted on\t9 фебруара, 2019 5:53 pm by adminpp033\nNakon sprovedene istrage u Centru za socijalni rad, koja je rezultirala hapšenjem direktorke ustanove i jedne službenice, inspektori Posebnog Odeljenja za suzbijanje korupcije iz Kraljeva nastavljaju sa daljim radom u Prijepolju. Kako “PP Media” saznaje na red je došla provera opštinske subvencije za uvođenje „Halal“ sertifikata, raspodela novca za informisanje i finansiranje sportskih klubova tokom 2017 godine.\nNaime, komisija koju je osnivao predsednik Opštine u 2017. godini, donela je odluku o dodeli bespovratnih sredstava u iznosu od po 300 000 dinara za uvođenje “Halal” sertifikata. Tako su, između ostalog, ovu subvenciju koristili pravni subjekti u kojima se toči alkohol i koji nemaju nikakve veze sa osnovnim principom „Halala“ koji propisuje da je meso dobijeno od životinje koja je zaklana po Šerijatskim pravilima. Dodatnu sumnju, da se radi o nameštenim poslovima, kod inspektora unosi činjenica da je direktor agencije koja je izdala najveći broj „Halal“ sertifikata, šef jedne odborničke grupe u prijepoljskom lokalnom parlamentu.\nSličano se desilo i sa novcem koji je opredeljen za informisanje u 2017. godini, gde je opet komisija koju je formirao predsednik Opštine dodelila 1,7 miliona dinara Sandžečkoj TV koja nema dozvolu za emitovanje programa na teritoriji opštine Prijepolje. Da stvar bude sumnjivija na prijepoljsku medijsku scenu, uplivalo je preduzeće „Global Partners plus“, za koje se sumnja da je služilo za pranje novca, pa su toj firmi značana sredstva uplaćivana i sa računa agencije „Halal“ i Sandžak TV, odakle je novac podizan i završavao u privatnim džepovima. Sa opštinskog računa ovoj firmi uplaćeno je dodatnih 585.500, oo dinara bez sprovedene javne nabavke, a sve za bajramske, novogodišnje i božićne čestitke koje su navodno emitovane preko Sandžak TV a koje građani Prijepolja i nisu mogli videti…\nU ovo pravo “vrzino kolo”, koje inspektori polako raspliću, umešani su i prijepoljski sportski klubovi. Prvi koji je javno progovorio, a potom i podneo krivičnu prijavu zbog iznude, bio je Adis Micanović, predsednik “Bambi voleja”, koji je nakon dobijanja novca iz opštinskog budžeta namenjenog za finansiranje sportskih klubova, jedan deo morao da uplati na račun firme „Global Partners plus“, inače u javnosti poznatoj kao “tetkina firma”. Pošto se iz medija saznalo za ovu prevaru, “tetka” je vratila novac na račun kluba, u nadi da će tako sprečiti proveru poslovanja. Bambi vojel nije bio jedini klub koji je prebaciovao novac bez osnova na “tetkin račun”, to je učinilo još nekoliko sportskih kolektiva u Prijepolju čije predsednike su zbog toga saslušavali inspektori Posebnog Odeljenja za suzbijanje korupcije iz Kraljeva. Pod njihovom lupom nalazi se i rad Sportskog saveza kao i poslovanje Fudbalskog kluba Mikron. I ako ovaj klub nema takmičarskih ekipa, to nije bila prepreka komisiji za raspodelu “sportskog dinara” da mu dodeli značajna finansijska sredstva, koja su prema našim saznanjima trošena, tako što su podizana u kešu sa računa, što je suprotno važećim zakonskim propisima.\nZbog ovog a i još mnogo drugih kriminalnih radnji za koje su podnešene krivične prijave a koje su predmet istrage inspektora Posebnog Odeljenja za borbu protiv korupcije iz Kraljeva, kako pričaju u gradu na Limu mnogi lokani funkcioneri mirno ne spavaju. Poslednjih dana u pojedinim medijima koji su pod kontrolom lokalne samouprave, javno istupaju dva člana Opštinskog veća, koji rad policije i tužilaštva nazivaju, kao rad “paradržavnih” organa, želeći na taj način da spreče nove akcije i da sve svedu kao političku borbu vlasti i opozicije. Međutim, kako je država pod vodstvom predsednika Aleksandra Vučića odlučna da se obračuna sa svima koji su počinili neko krivični delo, bez obzira na partijsku ili nacionalnu pripadnost, javnost u Prijepolju nikako ne bi bila izenađena da dođe do novih hapšenja, šta više iznenađenje bi bilo da do toga ne dođe.\nОзнаке: FK Mikron, Halal sertifikat, kriminal prijepolje, Opština Prijepolje, sportski klubovi, Sportski Savez Prijepolje, vesti prijepolje


Policija Kosova oduzela dron novinarskoj ekipi Medija centra u Čaglavici\nPolicija Kosova oduzela je danas ekipi Medija centra u Čaglavici dron uz usmeno obrazloženje da nisu imali „odobrenje i registraciju“ i da će slučaj predati službi Civilnog vazduhoplovstva Kosova. Novinar i direktor Medija centra u Čaglavici Budimir Ničić, pokušao je policajcima u Gračanici da objasni, da prema propisima službe Civilnog vazduhoplovstva Kosova za tu vrstu drona nije potrebno odobrenje niti registracija, ali bezuspešno.\nIspred Policijske stanice u GraÄanici (Foto Kim)\n„Naša ekipa je bila u Gračanici oko 12 sati zbog protesta koji je danas održan, međutim s obzirom da je bila velika gužva hteli smo da kadrove snimimo i dronom, ali ga nismo poneli. Kolega Budimir Ničić se vratio do Čaglavice po dron, međutim dok je stigao u Gračanicu protest je bio završen i ljudi su se razišli. Podigli smo dron da snimimo kadrove Gračanice i nakon nekoliko minuta prišao mi je policajac u civilu, koji mi je naredio da s njim krenem u policijsku stanicu“, rekao je Karadžić.


Vukčević: Nema razloga da Srbi prete Diku Martiju - Društvo - Dnevni list Danas\nPočetna » Vesti » Društvo » Vukčević: Nema razloga da Srbi prete Diku Martiju\nVukčević: Nema razloga da Srbi prete Diku Martiju\nJ. Diković11.04.2022. 13:11\nVladimir Vukčević, prvi tužilac za ratne zločine, ističe za Danas da nema razloga da Srbi, odnosno srpske bezbednosne službe, prete Diku Martiju, nekadašnjem izvestiocu Saveta Evrope.\nPovodom tvrdnji Martija da mu određeni krugovi iz srpskih bezbednosnih službi prete smrću, Vukčević ukazuje da “nema potrebe njemu da prete, jer je on sve otkrio na osnovu našeg rada, a ne sam”.\nVukčević dodaje da sve što je otkriveno ide u korist Srbije, a da je Marti samo potvrdio nalaze Tužilštva za ratne zločine.\n– Udeo Dika Martija u otkrivanju zločina OVK započeo je onog momenta kada su u Tirani odbili da istraže 12 lokacija u kojima su se, prema našim saznanjima nalazili posmrtni ostaci. Nakon odbijanja albanskih vlasti, obaveštavam Savet Evrope i Martiju prosleđujem sve materijale koje je Tužilaštvo za ratne zločine imalo – objašnjava Vukčević.\nNaš sagovornik ukazuje da je “žuta kuća” otkrivena nakon što je Haški tribunal dobio svu logistiku zločina Ramuša Haradinaja od srpskog Tužilaštva za ratne zločine.\nPodsetimo, Marti je u intervjuu za švajcarski dnevnik “Miz o poen”, rekao da je 18. decembra 2020. godine dobio poziv iz policije kada mu je rečeno da mu je život ugrožen i da će biti stavljen pod visoku policijsku zaštitu.\nU tom intervjuu Marti je rekao da pretnja smrću „izgleda dolazi iz određenih krugova srpskih obaveštajnih službi“ koje su, kako navodi, tražile od plaćenih ubica iz podzemlja da ga likvidiraju kako bi „bacili krivicu na Albance sa Kosova“.\nBezbednosno informativna agencija (BIA) uputila je juče pismo Federalnoj obaveštajnoj službi Švajcarske (FIS) u kojem najoštrije osuđuje i demantuje “maliciozne tvrdnje o uključenosti srpskih bezbednosnih službi u planiranje bilo čijeg ubistva”, prenosi RTV.\nPredsednik Alijanse novo Kosovo Bedžet Pacoli zatražio je od bivšeg izvestioca Saveta Evrope na Kosovu Dika Martija da saopšti kako je „došao do narativa“ o trgovini organima, posle navoda da „obaveštajna služba Srbije“ želi da ga ubije.”\nInače, Marti je autor izveštaja za Savet Evrope 2010. godine u kojem je osudio zločine OVK, uključujući i „žutu kuću“, to jest trgovinu organima.\nIzveštaj Dika Martija bio je osnov za stvaranje Specijalizovanih veća i Specijalizovanog tužilaštva Kosova u Hagu pred kojim su za ratne zločine i zločine protiv čovečnosti, između ostaloh, optuženi bivše vođe Kosova Hašim Tači, Kadri Veselji, Jakup Krasnići i Redžep Seljimi.\nBIAdik martiOVKVladimir Vukčević\nSvet • 08.06.2022. 12:59\nTači ponovo traži da ga sud u Hagu pusti u kućni pritvor na Kosovu ili u trećoj državi


Milica Gačić - Institut za evropske poslove Institut za evropske poslove\nRođena u Smederevu, gde je završila osnovnu školu i Gimnaziju drušveno-jezičkog smera. Osnovne akademske studije završila je 2016. godine na Geografskom fakultetu u Beogradu, smer Prostorno planiranje. Student je master studija prostornog planiranja na istom fakultetu.\nU osnovnoj i srednjoj školi učestvovala je na brojnim takmičenjima od opšttinskog do republičkog nivoa iz različitih predmeta. Tokom akademskih studija pored fakultetskih bavi se i različitim vannastavnim aktivnostima – od učestvovanja na više nacionalnih i međunarodnih konferencija i pisanja i objavljivanja članaka do volontiranja u organizaciji nekoliko nevladinih i humanitarnih organizacija. Paralelno sa studijama usavršava i znanje stranih jezika – engleskog, francuskog, španskog i holandskog, a trenutno pohađa kurs ruskog jezika.\nU toku i nakon osnovnih akademskih studija stažirala je i volontirala u više preduzeća i kompanija: JP „Putevi Srbije“, GDI GISDATA Serbia, Ministarstvo građevinarstva, saobraćaja i infrastrukture – Direkcija za vodne puteve i Institut za arhitekturtu i urbanizam Srbije (IAUS), gde je stekla različita iskustva i znanja iz svoje struke i šire. Pored samostalnog naučno-istraživačkog rada učestvovala i u izradi Prostornog plana područja posebne namena akumulacije „Jelašnica“.\nSmatra da kroz različite prakse i volonterske aktivnosti, ne samo usko stručne i obavezne, mladi mogu da usavrše svoja znanja i steknu sposobnost da ih primenjuju u više oblasti, kao i da izgrade svoj stav o postojećim društvenim okolnostima.


Potvrda primenjivosti metode reformskog kompasa - BFPE Srpski\nTokom proteklih nekoliko dana smo u Šapcu, zajedno sa izabranim alumnistima naših programa, a pre svih godišnjeg seminara, po metodologiji reformskog kompasa, prošli tri primera formulacije i primene javne politike u Srbiji.\nRedom, radilo se o primarnoj selekciji otpada; integraciji predstavnika srpske zajednice u institucije Kosova* i primene Akcionog plana za poglavlje 24 u okviru pregovora o pristupanju Srbije Evropskoj uniji (EU).\nUčesnici su u okviru završne sesije na kojoj je metoda evaluirana, istakli kako je smatraju korisnom i primenjivom u našem kontekstu. Izneto je i više predloga konkretnih tema koje mogu biti „obrađene“ primenom reformskog kompasa.\nMaterijal – nalazi, zaključci i preporuke – prikupljen tokom rada u grupama biće pretočen u tri studije slučaja koje će do jeseni biti objavljene u okviru posebne publikacije.\nNa osnovu sporazuma sa fondacijom Bertelsman, BFPE raspolaže ekskluzivnim pravom primene metode reformskog kompasa u Srbiji. Održavanje alumni događaja podržala je Ambasada Ujedinjenog Kraljevstva u Republici Srbiji.\nTakođe tagovano seminar


O nama - BUDITEZDRAVI.info\nDobro došli na Internet portal o zdravlju - BUDITEZDRAVI.info\nPortal BUDITEZDRAVI.info pokrenut je 2012. godine i namijenjen je svim ljudima u Crnoj Gori, regionu i širom svijeta koji govore jezicima naroda bivše Jugoslavije, a koji su zainteresovani da se kvalitetno informišu o najvažnijim aspektima zdravlja za odrasle i djecu.\nUređivačka politika portala je u funkciji promocije zdravog načina života i prirodnog liječenja. Svaka objavljena informacija je pravilno selektovana, naučno utemeljena i potvrđena od poznavalaca zdravog načina života i prirodnog liječenja. Ovakav pristup je neophodan kako bi se čitaoci zaštitili od poplave kontradiktornih i neutemeljenih informacijama koje se na Internetu objavljuju na temu zdravlja.\nOsnivač portala je Institut za prirodnu medicinu Podgorica (IPM), nevladina organizacija koja je osnovana 2009. godine radi promovisanja zdravog načina života i prirodnog liječenja u Crnoj Gori i regionu.\nUrednik portala je Nina Vučinić.\nNapomena: Centralna narodna biblioteka Crne Gore "Đurđe Crnojević" dodijelila je portalu ISSN 2336-9035, međunarodni standardni broj za serijske publikacije i ostale kontinuirane izvore koji se dodjeljuje elektronskim časopisima, novinama, website-ovima i bazama podataka još od 90-tih godina prošlog vijeka, čime je portal BUDITEZDRAVI.info preuzeo odgovornost za objavljeni sadržaj.


Svi kantoni će imati isti dječiji dodatak\nU kantonima Federacije BiH i dalje su neujednačena prava na dječiji dodatak, kao i na pomoć nezaposlenim porodiljama. I dok je u nekim bogatijim kantonima materijalna podrška redovna i neupitna, u drugima su ove kategorije potpuno obespravljene. Novim zakonskim rješenjem o podršci porodicama s djecom, koje je u proceduri, ova diskriminacija na osnovu mjesta življenja trebala bi biti ukinuta, a navedena prava ujednačena.\nPrimjena s odgodom\nMeđutim, još je sve na dugom štapu, jer je nacrt zakona tek usvojen i upućen u tromjesečnu javnu raspravu. Nakon toga, uslijediće izrada prijedloga zakona, pa opet procedura usvajanja u Parlamentu FBiH. I ukoliko sve to bude imalo pozitivan ishod, a zakon se usvoji, njegova primjena počeće tek 12 mjeseci nakon stupanja na snagu.\nNacrtom zakona regulisano je pravo na dječiji dodatak i na novčanu pomoć porodilji koja nije u radnom odnosu. Predviđeno je da se dječiji dodatak, čija je visina šest posto prosječne neto plate u FBiH, odnosno osam posto u pojedinim uslovima, isplaćuje iz federalnog budžeta. To bi iznosilo oko 55 KM mjesečno, ili 70 do 75 maraka za pojedine kategorije.\nPomoć nezaposlenim porodiljama iznosila bi 30 posto od prosječne neto plate u FBiH za prethodnu godinu, što bi, recimo, bilo oko 270 maraka mjesečno puta 12 mjeseci. Sredstva za isplatu osiguravaće kantoni, ali, kako tvrde u federalnom Ministarstvu rada i socijalne politike, kao i u kantonalnim resornim ministarstvima, ova davanja neće biti dovedena u pitanje.\nPomoćnik ministra za rad, socijalnu politiku i izbjeglice ZDK-a Edin Arnaut pojašnjava za Oslobođenje da će kantonalni budžeti biti rasterećeni prebacivanjem dječijeg dodatka na federalni budžet te promjenom načina regulisanja prava na naknadu zaposlenih porodilja. Naime, predviđeno je da se to reguliše propisima iz oblasti zdravstvenog osiguranja.\n– Nama će to otvoriti prostor da možemo finansirati pomoć za nezaposlene porodilje, te shodno našim mogućnostima proširiti druga prava kojima ćemo podržati populacionu politiku, odnosno zaštitu porodice s djecom. Zaposlene porodilje trebaju da se izmjeste i da se finansiraju iz zavoda zdravstvenog osiguranja. To je njihovo pravo iz radnog odnosa, za šta se izdvajaju doprinosi. Tako je u distriktu Brčko i u zemljama okruženja. I kod nas je bilo do 1998. godine, ali onda je finansiranje prebačeno sa zdravstvenog osiguranja na kantone, kaže Arnaut, koji je bio član radne grupe za izradu Nacrta zakona.\nU radnoj grupi bili su predstavnici svih deset kantona i FBiH i svi su podržali predložena rješenja.\nU Ministarstvu rada i socijalne politike FBiH, koje je predlagač zakona, svjesni su da se ne radi o idealnom rješenju, ali smatraju da je dobra osnova za izradu prijedloga zakona. U tom smjeru išla je i diskusija delegata u Domu naroda. Njihova zamjerka je da zakon nije dobro pripremljen, da pojedini termini nisu jasni, da će i dalje biti diskriminatoran po osnovu mjesta stanovanja i radnopravnog statusa porodilja…\nTakođer, sporni su im i uslovi za ostvarivanje prava, među kojima i onaj da niko od članova zajedničkog domaćinstva ne može biti vlasnik ili posjednik motornog vozila do sedam godina starosti.


Crna Gora usvojila paket sankcija Moskvi - mojKontakt portal - Radio Televizija Kontakt\nCrna Gora usvojila paket sankcija Moskvi\nNakon kritika predstavnika međunarodne zajednice zbog neprimjenjivanja restriktivnih mjera prema Rusiji, Komisija za politički sistem Vlade Crne Gore usvojila je danas jednoglasno paket sankcija Moskvi, koji je prethodno usvojio Savjet Evropske unije.\nKomisijom je predsjedavao potpredsjednik vlade i aktuelni mandatar za sastav nove izvršne vlasti Dritan Abazović.\nKako prenose podgorički mediji, Između ostalog, sankcije se odnose na 696 ruskih državljana kao i na finansijske institucije, imovinu, promet i distribuciju dobara.\nPodgoričke Vijesti su ranije prenijele da crnogorska vlada u tehničkom mandatu još nije donijela odluku o restriktivnim mjerama prema Rusiji, jer za njeno donošenje nema većinu.\nZamjenik pomoćnika američkog državnog sekretara i specijalni izaslanik za Zapadni Balkan Gabrijel Eskobar pozvao je juče Crnu Goru da slijedi rukovodstvo EU i da u potpunosti primijeni sankcije na medije Russia Today (RT) i Sputnjik, zbog, kako je naveo, obmanjujućih članaka i širenja dezinformacija, kao i na ruske državljane i njihovu imovinu.\n“Crna Gora treba da slijedi vođstvo EU i da u potpunosti primeni sankcije na RT i Sputnjik, koji šire opasne dezinformacije i propagandu u pokušaju da opravdaju Putinov ničim izazvan rat”, rekao je Eskobar za podgoričke Vijesti.\nVreća brašna u Srpskoj od juče skuplja za pet maraka\nPada cijena goriva u Srpskoj iduće sedmice


Drive - Rent a car Beograd - O Beogradu\nBeograd je glavni i najveći grad Republike Srbije. Prva naselja na široj teritoriji Beograda datiraju iz praistorijske Vinče, 4.800 godina pre nove ere. Sam Beograd su osnovali Kelti u 3. veku pre n. e, pre nego što je postao rimsko naselje Singidunum. Slovensko ime "Beligrad" prvi put je zabeleženo 878. godine. Beograd je glavni grad Srbije od 1405. godine i bio je prestonica raznih južnoslovenskih država.\nGrad leži na ušću Save u Dunav u centralnom delu Srbije, gde se Panonska nizija spaja sa Balkanskim poluostrvom. Najveći je grad na teritoriji bivše Jugoslavije i po broju stanovnika četvrti u jugoistočnoj Evropi posle Istanbula, Atine i Bukurešta.\nGrad Beograd ima status posebne teritorijalne jedinice u Srbiji sa svojom lokalnom samoupravom. Njegova teritorija je podeljena na 17 gradskih opština, od kojih svaka ima svoje lokalne organe vlasti. Beograd zauzima preko 3,6% teritorije Republike Srbije, a u njemu živi 21% ukupnog broja građana Republike Srbije. Beograd je takođe ekonomski centar Srbije i središte srpske kulture, obrazovanja i nauke.


Organizatori festivala "Mirdita, dobar dan" podržali novinara Nove.rs\nFestival "Mirdita, dobar dan" pružio je snažnu solidarnu podršku novinaru Nove.rs Peru Jovoviću, koji je poslednjih dana meta napada i pretnji zbog izveštavanja sa festivala iz Prištine, rekli su organizatori.\nN1, Beta, FoNet, Kim\nSa otvaranja festivala (Foto Kim)\nOni su pre početka programa poslednjeg dana festivala pred prištinskom publikom pozvali nadležne institucije, političare i javnost da reaguju.\n"Progon novinara i novinarki je nedopustiv u svakom slučaju, ali posebnu pažnju moramo posvetiti progonu novinara i novinarki i aktivista i aktivistkinja koji promovišu mir, koji izveštavaju o pitanjima ljudskih prava, slobode i diskriminacije. To su vrednosti koje su najvažnije, i branitelje i braniteljke tih vrednosti moramo posebno zaštititi", rekli su organizatori.\nOni su dodali da "ovaj festival ostaje platforma za promovisanje tih vrednosti i za podršku svim pojedinkama i pojedincima koji hrabro, požrtvovano i dosledno rade na približavanju srpskog i kosovskog društva".\nKako prenosi Cenzolovka, tabloid Informer prvi je prozvao novinara Pera Jovovića, zbog njegove objave na privatnom Fejsbuk profilu u kojoj je stajao emotikon kosovske zastave. Tekst o tom "skandalu" preneli su još portali Objektiv i Republika.rs, a nakon objavljivanja, Jovoviću je upućen veliki broj zlonamernih poruka na društvenim mrežama.\n"Tekstom su me targetirali kao nekog ko podržava nezavisno Kosovo. Ponovo mi pišu da žele da umrem od raka, pozivaju na linč i pišu da je vreme za ’svinjokolj’. Govore da će me proterati iz Srbije, da ću umreti u Božje ime", rekao je Jovović i dodao da je jako važno da se u javnosti govori o ovim stvarima i da će on, kako se nada, postati simbol bolje budućnosti i promene.\nUNS osudio pretnje smrću novinaru portala Nova.rs\nUdruženje novinara Srbije osudilo je pretnje smrću koje dobija novinar portala Nova.rs Pero Jovović i zatražilo od policije i tužilaštva pronađu odgovorne.\nJovović je UNS-u rekao da je u Prištinu došao da izveštava sa festivala "Mirdita, dobar dan" i da je na Fejsbuku objavio gde se nalazi.\n"Stavio sam zastavu Kosova. Informer je to skrinšotovao, pa su to preneli ostali tabloidi. Junajted medija i Nezavisno društvo novinara Vojvodine su podneli krivične prijave. Dostavio sam advokatima fotografiju koja mi je poslata gde mi je nožem probijena glava i gde mi je prerezan grkljan, ali i druge pretnje", rekao je Jovović.\nOn je UNS-u potvrdio da većina pretnji stiže sa profila koji su anonimni, ali da ima i onih sa imenom i prezimenom.\nJovović je UNS-u takođe rekao da ljude koji mu prete ne poznaje, kao i da pretnje i uvrede stižu i dalje, javno i u inboks njegovih naloga na društvenim mrežama.\nMreža Safe Journalists (Sigurnost novinara): Smiriti atmosferu u društvu\nMreža Safe Journalists (Sigurnost novinara), koja okuplja više od 8.200 medijskih profesionalaca na Zapadnom Balkanu, pridružuje se svojoj članici, Nezavisnom udruženju novinara Srbije (NUNS), u osudi podmuklog ciljanja novinara Pere Jovovića i brutalnih pretnji koje su mu upućene.\n"Tražimo od srpske policije i tužilaštva da što pre procesuiraju osobu koja stoji iza pretnje i molimo predstavnike vlasti da učine sve što je u njihovoj moći da smire ovakvu atmosferu u društvu", navodi se u saopštenju.\nO ovom slučaju ćemo obavestiti sve relevantne domaće i međunarodne aktere, jer svaki napad na novinare je napad na javni interes, demokratiju i prava svih građana, dodaje se u saopštenju.


Novi Sad, 16. oktobar 2019. - Povodom Međunarodnog dana žena na selu, 15. oktobra, zamenik pokrajinskog sekretara za privredu i turizam, mr Pavle Počuč, boravio je u radnoj poseti Vrdniku, gde je posetio preduzetnicu koja se bavi ugostiteljstvom i turističkom delatnošću. Pokrajinski sekretarijat za privredu i turizam je pružio finansijsku podršku ovoj uspešnoj preduzetnici putem javnog poziva iz oblasti turizma, a ona jeste jedan od primera dobre prakse u turističkoj privredi AP Vojvodine.\nKvalitet usluge i potrebe Fruške gore, posebno za smeštajnim kapacitetima, stvorili su preduslov za uspešno poslovanje u ovom domenu i neminovno širenje kapaciteta i delatnosti.\nZamenik Pavle Počuč je istakao da ovakva i slične uspešne ideje jesu podržane od strane Pokrajinskog sekretarijata za privredu i turizam. Ono što je i dalje potrebno jeste edukacija, bolja informisanost, ali i ekonomsko osnaživanje, te pristup finansijskim sredstvima, subvencijama, fondovima, uz adekvatnu edukaciju na koji način aplicirati sa kvalitetnim projektom i idejom.\nPrednost žena na selu, iako su često nepravedno zapostavljene, jeste postojanje mogućnosti da pokrenu sopstveni posao, imajući u vidu da većina poseduje neophodne kapacitete, a kasnije i da priliku da otvore nova radna mesta i zaposle nove ljude, sa ciljem unapređenja i razvoja turističke delatosti u ruralnim područjima.


(FOTO) Grad Sombor učestvovao u projektu „Informaciona bezbednost i zaštita podataka o ličnosti na lokalu“ - www.025.rs\nwww.025.rs / SOMBOR / DRUŠTVO / (FOTO) Grad Sombor učestvovao u projektu „Informaciona bezbednost i zaštita podataka o ličnosti na lokalu“\n(FOTO) Grad Sombor učestvovao u projektu „Informaciona bezbednost i zaštita podataka o ličnosti na lokalu“\nGradonačelnica Sombora, Dušanka Golubović učestvovala je na okruglom stolu povodom završetka projekta Informaciona bezbednost i zaštita podataka ličnosti na lokalu, koji je održan u utorak 18. Decembra u Palati Srbije.\nGrad Sombor je jedan od deset gradova koji su sproveli projekat čiji je cilj bio provera kvaliteta zaštite podataka građana na nivou lokalnih samouprava, te su osim istraživanja, sprovedeni i pen-testovi bezbednosti IT sistema, sajtova i aplikacija.\n„Sombor, Kragujevac, Užice, Vranje, Pirot, Šabac, Požarevac, Zrenjanin, Vrnjačka Banja i Pećinci prve su lokalne samouprave u kojima su stručnjaci za informacionu bezbednost u saradnji sa nadležnima simulirali kontrolisan hakerski napad“, rekao je Mihajlo Jovanović, direktor kancelarije za informacione tehnologije i elektronsku upravu Vlade Srbije i dodao da ovih deset lokalnih samouprava čine pionire informacione bezbednosti i njihov preces zaštite podataka zapravo tek počinje. Pen-testiranje bi trebalo redovno da sprovode jednom godišnje, što je i preporuka svim opštinama i gradovima u Srbiji, imajući u vidu da ubrzan razvoj informacionih tehnologija iz dana u dan donosi nove pretnje i zahteva stalna prilagođavanja.\nGradonačelnici Sombora, kao i predstavnicima ostalih lokalnih samoupravama koje su u okviru projekta sprovele sigurnosno pen-testiranje, uručen je izveštaj sa analizom stanja i preporukama za bolju zaštitu IT sistema od zloupotreba.\nTags: „Informaciona bezbednost i zaštita podataka o ličnosti na lokalu“, Projekat, sombor\n(FOTO) Održana dečija radionica u OŠ “Ognjen Prica”\n(FOTO) Održan tradicionalni Božićni koncert


Nagrađene Zvicer, Krivokapić i Milaš - Sindikat medija Crne Gore\nKonkurs za najbolju priču o uslovima rada u medijima\nRadovi studentkinja Fakulteta političkih nauka (FPN) Željke Zvicer, Teodore Krivokapić i Nataše Milaš nagrađeni su kao najbolji na konkursu o uslovima rada u medijima, koji su raspisali Evropska federacija novinara (EFJ) i Sindikat medija Crne Gore (SMCG). Nagrade su juče, na Fakultetu političkih nauka, studentima uručili predstavnici Sindikata.\nOd ukupno šest radova koji su pristigli na adresu SMCG od 23. januara do 1. marta, kao najbolji radovi izdvojili su se video prilog studentkinja četvrte godine novinarstva Nataše Milaš i Teodore Krivokapić i rad studentkinje prve godine novinarstva Željke Zvicer. Pobjednički radovi dijele prvo mjesto, za koje je konkursom bilo predviđena novčana nagrada od 200 eura i da tekst bude objavljen na veb stranici SMCG.\nOdluku o pobjedniku konkursa za najbolju studentsku priču donio je tročlani žiri u čijem sastavu su bili predsjednik žirija, novinar i član Glavnog odbora SMCG Peđa Nikolić, predsjednica SMCG Marijana Camović i saradnica na projektima Bojana Laković-Konatar.\nPredsjednik žirija Predrag Nikolić studentima je poručio da nije bilo lako odabrati najbolji rad, ali da je kreativnost i veliki broj izvora u nagrađenim radovima ipak presudio. On je kazao i da je pohvalno što su studenti tačno i precizno locirali i naveli probleme na crnogorskoj medijskoj sceni.\n„Primjetno je da imate veliki entuzijazam da se bavite ovom profesijom, što će vam sigurno trebati kada počnete da radite jer će vam često to biti jedini motiv koji vas navodi da ostanete u ovoj profesiji“, istakao je Nikolić.\nPredsjednica SMCG Marijana Camović saopštila je da bi bilo lijepo da ovaj konkurs postane tradicija i da se održava svake godine.\n„To prije svega zavisi od Evropske federacije novinara, njihovih finansija i načina na koji oni budu uspjeli da održe ovaj projekat. Projekat traje već nekoliko godina, a ovo je prvi put da su dodali ovaj segment. Vidjećemo kakva će reakcija biti u ostalim zemljama, ali se nadam da će biti prostora da se od ovog konkursa napravi tradicija“, zaključila je Camović.\nTekst: Aleksandra Kovačević (FPN)/SMCG


Zvezda i Partizan zajedno: Saopštenjem protiv Sindikata - Sportklub\nZvezda i Partizan zajedno: Saopštenjem protiv Sindikata\nSrbija - Super liga Autor:Maja Todić2. apr. 202018:44\nFudbalski klubovi Crvena zvezda i Partizan oglasili su se u četvrtak zajedničkim saopštenjem usmerenim protiv Sindikata profesionalnih fudbalera Nezavisnost i Mirka Poledice, njegovog predsednika.\nIako smo navikli na česte „ratove saopštenjima“ kada su u pitanju fudbalski večiti rivali Crvena zvezda i Partizan, dva kluba su se u četvrtak oglasila zajedničkim saopštenjem. Ujedinjeni protiv Sindikata profesionalnih fudbalera „Nezavisnost“ i njegovog predstednika Mirka Poledice.\nPoledica je i za Sport Klub prokomentarisao najave da će igračima plate biti smanjene, naveo je da srpski klubovi nemaju gubitke i podsetio da FIFA i UEFA nisu dale preporuke klubovima da smanjuju plate igračima.\nTo je izazvalo zajedničku reakciju dva najveća srpska kluba. Saopštenje Crvene zvezde i Partizana prenosimo u celosti i bez izmena:\n„Sindikat profesionalnih fudbalera ”Nezavisnost” (u daljem tekstu Sindikat) je, u svom današnjem saopštenju, izneo niz paušalnih ocena, ličnih tumačenja i okolnosti koje, jednostavno, ne odgovaraju niti istini niti realnom stanju u mnogobrojnim evropskim fudbalskim klubovima.\nPandemija virusa SARS 2 KOV 19 je najveći svetski izazov nakon Drugog svetskog rata. Evropa je, sticajem okolnosti, razorno zahvaćena dejstvom ovog virusa a ogromne žrtve i štetu, koja će tek bivati procenjivana, trenutno podnose najsnažnije fudbalske zemlje: Italija, Španija, Engleska, Francuska i Nemačka. Otkazano je Evropsko fudbalsko prvenstvo. Ogromnu štetu trpe i drugi sportovi: otkazane su Olimpijske igre, tek drugi put u njihovoj modernoj istoriji kao i najveći teniski svetski turnir, Vimbldon.\nStanje u ovim državama koje, podsećamo, čine najveći i najdragoceniji deo evropskog fudbalskog mehanizma, kritično je i odraziće se u najvećoj meri na sposobnost prevladavanja i doslovno opstanka mnogih srednjeevropskih klubova, ne u manjoj meri i klubova na ovim prostorima.\nNaši klubovi ne trpe štetu, sada se vidi rad Sindikata\nOholo je i neuko tvrditi da, u vreme kada je ceo svet odavno već globalno selo, naši klubovi ne treba da brinu budući da će šteta pogoditi samo neke “bogate evropske klubove koji imaju interes od TV prava”. Autor ovog saopštenja prenebregava da pogleda u prošlost i ustanovi kako su izgledali uslovi poslovanja i opstanka sportskih organizacija nakon velikih kriza a ovo je, nesumnjivo, jedna od tri najveće u poslednja dva veka. Prosečno inteligentan i informisan sportski radnik, a posebno predsednik Sindikata, trebalo bi da zna koliko će se ova pandemija odraziti na umanjenje iznosa transfera (sadašnje procene govore minimum 28 do 46 procenata), opšte likvidnosti klubova i opasnosti od proglašenja bankrota, što je već na pragu jednom nama dobro poznatom slovačkom klubu.\nSvedoci smo javnih poziva klubovima Đanija Infantina, predsednika FIFA i Aleksandra Čeferina, predsednika UEFA za hitno smanjenje troškova poslovanja, najpre plata igračima, jer klubovi su i mnogo više od (samo) igrača. To su prepoznali u minhenskom Bajernu, mehengladbaškoj Borusiji i Barseloni pa su se njihovi igrači solidarno i javno odrekli dela svojih primanja kako bi ostali zaposleni mogli da budu koliko-toliko isplaćeni. Klub su i administrativni radnici, ekonomi, lekari i medicinsko osoblje, radnici na održavanju terena i brojni drugi.\nSolidarnost je reč koja danas izaziva divljenje ali i neophodnost.\nU naša dva kluba igrači imaju primanja znatno iznad prosečnih i u odbosu na ove ovih radnike i ostale građane Srbije. To je u redovnom stanju opravdano jer i njihova karijera traje kraće. Međutim, ovakva pošast zahteva vanredne mere i klubovi nastoje da solidarnošću opstanu. Sve mere će, naravno, biti usklađene sa pozitivnopravnim propisima Republike Srbije, u prvom redu sa Zakonom o sportu, Zakonom o radu i Zakonom o obligacionim odnosima.\nMirko Poledica, predsednik Sindikata, međutim, ima druge interese. Potpredsednici ovog Sindikata su advokati koji inače zastupaju profesionalne fudbalere. Ovakav belodani sukob interesa odgovara samo njemu: sukobljavajući igrače sa klubovima, nasuprot opštem interesu, on cilja ostvarenje svog ličnog sitnosopstveničkog interesa. Što više sporova igrača i klubova, misli Poledica, to više novca za njegovu privatnu kamarilu u koju je pretvorio jedno neophodno partnersko telo klubovima i igračima.\nMi duboko verujemo da naši fudbaleri, kao pravi sportisti, koji bitke vojuju na sportskom terenu, imaju osećaj za pravdu i pravičnost, za solidarnost u najtežem vremenu.\nČovečanstvo može opstati samo solidarno a ne u skladu sa privatnim Poledicinim namerama i uvlačenjem igrača u sukobe sa njihovim klubovima.\nStojimo čvrsto na stanovištu da samo zajedno možemo opstati i da klubovi i igrači moraju iskazati jedinstvo i solidarnost u ovom teškom vremenu po celu našu zemlju i sve njene građane“, stoji u zajedničkom saopštenju Zvezde i Partizana.\nFK Crvena ZvezdaFK PartizanMirko PoledicaSindikat profesionalnih fudbalera Nezavisnost\nSuma: Ništa što se priča, što trener priča, nije istina\nZvezda: Van stroja je 13 igrača


Gradjanskoj platformi Akcija pristupila Grupa gradjana Vreme je\nBeta 21. septembra 2021. 15:15\nOtvorenoj gradjanskoj platformi Akcija danas se pridružila još jedna organizacija – Grupa gradjana „Vreme je“ iz Vladimiraca.\nPredsednik stranke Zajedno za Srbiju i inicijator Akcije Nebojša Zelenović rekao je na konferencji za novinre da su time pokrivena 63 grada i opštine u Srbiji, saopštila je Akcija.\n„U njima imamo što odbore stranke Zajedno za Srbiju, što partnerske organizacije iz svih delova Srbije sa idejom da ponudimo gradjanima jednu novu političku opciju za koju mogu da glasaju“, rekao je Zelenović.\nOn je podsetio da program te gradjanske platforme – Zeleni dogovor za Srbiju, nudi konkretna rešenja da Srbija ne zaostaje sa evropskim ekonomijama u zelenoj transformaciji i da se čuva životna sredina.\n„Brzo smo uspostavili saradnju sa Ne davimo Beograd, sa ekološkim pokretima, sa Aleksandrom Jovanovićem Ćutom i njegovom organizacijom koja se bavi zaštitom životne sredine, ali i medjunarodnu saradnju“, rekao je on.\nPrema njegovim rečima, podneta je i aplikaciju za članstvo u Evropskoj zelenoj partiji.\n„Očekujem da se u decembru otvore vrata ne samo za našu političku organizaciju nego i za druge zelene pokrete sa Zapadnog Balkana“, rekao je Zelenović.\nDodao je da je uspostavljena i regionalna saradnja.\n„Očekujem u oktobru veliki dogadjaj na kom će se zelene organizacije Zapadnog Balkana udružiti u jednu snagu koja se jače bori za zaštitu životne sredine i vladavinu prava, demokratiju, za zaštitu institucija i sve ono što je ugroženo različitim diktatorskim režimima na Zapadnom Balkanu“, rekao je on.\nPrema njegovim rečima, i pored toga što pregovori o izbornim uslovima nisu protekli očekivano – nema kukanja.\nNapomenuo je i da (predsednik Srbije i Srpske napredne stranke Aleksandar) Vučić „ne da poštene izbore“.\n„Na nama je da ojačamo i da se izborimo za bolje uslove. Mi mislimo da je ovo put, da nam to neće omogućiti niko sa strane, nego da se moramo izboriti sami“, rekao je Zelenović.\nPredstavnik Grupe gradjana „Vreme je“ Djordje Mirković je rekao da je mladji deo te organizacije doneo odluku da želi da radi progresivnije i da donese nove ideje za razvoj mesta u kom žive.\nNaveo je i da su Akciju izabrali zbog dokazanih rezultata u vodjenju Šapca.\n„Pokazali su u Šapcu (dok je Zelenović bio gradonačelnik) da su mnogo toga sproveli u delo i da umeju da rade“, rekao je on.\nPrema njegovim rečima, grupa gradjana „Vreme je“ želi da promeni stvari u Vladimircima, ali i u Srbiji.\n„Želimo da otvorimo nova pitanja za našu opštinu, unesemo nove ideje i nove politike i da zajedno sa partnerima pokušamo da promenimo stvari u našem mestu i u Srbiji generalno“, rekao je on.\nSSP: Danas će 8,5 miliona evra iz budžeta države biti dato…


Ambasada SAD: Provokativan pristup zatvara puteve saradnje\nBEOGRAD - Američka ambasada u Beogradu pozvala je danas sve strane da se u dijalogu Beograda i Prištine usredsrede na suštinu spornih pitanja, kao što su nastojanja Kosova da se pridruži UNESCO, izbegavajući pri tom provokativan pristup koji zatvara puteve saradnje.\nKako se navodi u saopštenju, Sjedinjene Države snažno podržavaju aspiracije Srbije da se pridruži Evropskoj uniji.\n"Mi pozdravljamo posvećenost Predsednika Vlade (Aleksandra) Vučića da se ovim putem nastavi, a koju je izrazio tokom sastanka sa šefom Delegacije EU i ambasadorima Kvinte", navodi Ambasada SAD.\nTakođe, ističe se da SAD "kao jedna od strana koja podržava Srbiju u ovom procesu, razume naporan rad na sprovođenju teških reformi koje su neophodne da se postigne ovaj cilj". "Sjedinjene Države takođe podržavaju dijalog Srbije sa Kosovom. Ovaj proces uključuje složena i teška pitanja o kojima je postignut značajan napredak. Mi zbog toga pozivamo sve strane da se usredsrede na suštinu spornih pitanja, kao što su nastojanja Kosova da se pridruži UNESCO, izbegavajući provokativan pristup koji zatvara sve puteve saradnje", stoji u sapštenju.\nSjedinjene Države će nastaviti da rade sa Srbijom kako bi se ostvarila njena budućnost u Evropskoj uniji i kako bi se podržali mir i stabilnost u regionu, zaključeno je u saopštenju.\n« Mađarska od ponoći zatvorila "zelenu" granicu s Hrvatskom SNS obeležava sedam godina od osnivanja »


Predsednik Spartaka: Plate teško da će ostati iste - SPORTSKI ŽURNAL\nOva situacija je već promenila stanje u fudbalu, a kolike će razmere krize biti, to će se tek videti – kaže Simović\nNovonastala situacija u evropskom, ali i evropskom fudbalu nametnula je drugačija pravila. Takmičenja su obustavljena u svim zemljama zbog koronavirusa, a rad u klubovima sveden je na minimum, isključivo na aktivnosti koje su neophodne u ovakvim okolnostima. Spartak Ždrepčeva krv, kao i ostali klubovi po prvi put se susreo sa ovakvim izazovom koji će sigurno uticati na funkcionisanje.\nNikola Simović predsednik subotičkog superligaša potvrdio je da će morati da preuzme određene mere za dobrobit svih.\n- Ova situacija je već promenila stanje u fudbalu, a kolike će razmere krize biti, to će se tek videti. Ne zna se do kada će ovo trajati, što svakako određuje rad i opstanak mnogih klubova. Spartak je od onih koji funkcionišu uglavnom od prodaje igrača, a ovo što nas je sada zadesilo svakako neće doneti dobro po tom pitanju. Teško da će neko uspeti da ostvari dobar transfer. Neće biti logično da se igrači prodaju posle nekoliko odigranih utakmica u ovom delu sezone i pauze koja je iznenada došla zbog novonastalih okolnosti. Neće nas sve ovo obeshrabriti. Potrudićemo se da nađemo pravo rešenje i prebrodimo sve – kaže Simović, prvi čovek Spartaka.\nU ovom trenutku jedno od glavnih pitanja u svim oblastima su plate, pa i u fudbalu,gde se poseban akcenat stavlja na ugovorne obaveze igrača?\n- Na tu temu razmišljamo svakako kao i svi ostali, ali nećemo da žurimo sa donošenjem nekih odluka dok ne vidimo koliko će ovo da traje i šta će drugi klubovi da rade po tom pitanju. Da li ćemo od FSS i Zajednice Super lige dobiti neke smernice, šta će FIFA i UEFA činiti, da li će donositi neka pravila, pre svega ćemo videti pravno šta raditi kada je reč o ugovornim obavezama.\nPostoji više opcija koje mere bi se mogle primeniti za dobrobit svih, šta će Spartak učiniti?\n- Dobar deo troškova čine plate igrača i verovatno će morati neke mere da se uvedu, jer generalno u Srbiji većina klubova živi od prodaje igrača, a s obzirom na ovu situaciju kakva je sada teško će se ostvariti ista. I ako dođe do transfera cene će sigurno biti mnogo niže od realnih. Igrače će prodavati oni klubovi koji moraju zbog sopstvenog opstanka to da rade i zbog toga će se verovatno morati neke mere preduzeti.\nDa li će biti odlaganje isplata ili opcija da se igrači manjeg dela odreknu?\n- Razmatramo sve opcije koje mogu da se primene, ali pre svega čekamo da vidimo šta će uraditi ostali klubovi u svetu i regionu, pa ćemo u narednom periodu videti šta dalje – jasan je prvi čovek Spartaka.


07.10.2020 u 11:25\nMitropolit Amfilohije u stabilnom zdravstvenom stanju\nCETINjE - Arhiepiskop cetinjski i mitropolit crnogorsko-primorski Amfilohije, koji je oboleo od korona virusa, stabilnog je zdravstvenog stanja, saopštila je danas Mitropolija crnogorsko-primorska. Iz Mitropolije navode da je Amfilohije noć proveo mirno i da se dobro oseća. „Pod stalnom je brigom lekara u Kliničkom centru Crne Gore gde je juče smešten nakon što je utvrđeno da je pozitivan na korona virus”, navodi se saopštenju Mitropolije. Mitropolija je pozvala vernike na, kako su naveli, „usrdnu molitvu punu vere i ljubavi za mitropolitovo što skorije ozdravljenje, kao i za zdravlje i napredak svih obolelih”, prenosi Tanjug.\n06.10.2020 u 21:39\nMitropolit crnogorsko-primorski Amfilohije pozitivan na koronavirus\nMitropolit crnogorsko-primorski Amfilohije pozitivan je na koronavirus. Amfilohije je testiran danas oko 14 časova u cetinjskoj bolnici „Danilo I” i prema nezvaničnim informacijama iz te zdravstvene ustanove, poglavar Mitropolije crnogorsko-primorske (MCP) žalio se zdravstvenom osoblju da je prethodnih dana imao povišenu telesnu temperaturu, potvrđeno je podgoričkim „Vjestima” iz više nezvaničnih izvora, prenosi Tanjug. Mitropolit crnogorsko-primorski Amfilohije je upućen na lečenje u Klinički centar Crne Gore u Podgorici.\n05.10.2020 u 22:40\nAbazović razgovarao sa Mandićem i Kneževićem o formiranju nove vlade\nPODGORICA - Predsednik Građanskog pokreta URA Dritan Abazović razgovarao je sa liderima Demokratskog fronta Andrijom Mandićem i Milanom Kneževićem o formiranju nove vlade, pišu „Vijesti”. Izvor podgoričkog lista navodi da su oni pokušali da premoste različita viđenja kako treba da izgleda prva vlada koju ne sastavlja mandatar iz Demokratske partije socijalista. Abazović je, prema izvoru „Vijesti”, ostao na svojim pozicijama čvrste podrške mandataru Zdravku Krivokapiću i ideji da nosilac liste „Za budućnost Crne Gore”, u kojoj je i DF, formira vladu po principima koji do sada figurirali u javnosti, vodeći računa o interesima Crne Gore. Istovremeno, funkcioneri DF su izrazili velike sumnje u sposobnosti Krivokapića i njegovog tima da formiraju spisak ministara nove vlade, „kao i\n05.10.2020 u 09:47\nEpidemiološka situacija u Crnoj Gori izuzetno ozbiljna\nPODGORICA - Pomoćnik ministra zdravlja Miro Knežević upozoio je da je epidemiološka situacija u Crnoj Gori izuzetno ozbiljna, zbog čega su i dalje na snazi nove mere s ciljem borbe protiv širenja infekcije. „Za nekih sedam do deset dana bi trebalo da vidimo efekte mera, sa preduslovom da smo poštovali mere”, rekao je Knežević i dodao da sve zavisi od samih građana. Podaci, kaže on, pokazuju da dolazi do blagog pada broja novoinficiranih korona virusom u Crnoj Gori. Zdravstveni sistem i dalje, napominje, odoleva trenutnoj epidemiološkoj situacije, a brojke još nisu opterećujuće. „Ne treba ispitivati krajnje granice zdravstvenog sistema”, istakao je Knežević. Najavio je skori početak brzog testirana u Crnoj Gori. Knežević je u Jutarnjem programu Televizije Crne Gore rekao da je reč\n04.10.2020 u 15:25\nKrivokapić: Zakon o crkvi više nije problem\nPODGORICA - Kandidat za mandatara crnogorske vlade Zdravko Krivokapić rekao je danas da je problem oko Zakona o slobodi veroispovesti rešen i da se poslednjih dana „javnost Crne Gore zabavlja problemom koji to više nije”. „Mi smo taj problem, a tiče se Zakona o slobodi veroispovesti rešili 30. avgusta i zvanično, nezvanično mesecima ranije, mirnim i dostojanstvenim protestima protiv pravnog nasilja”, objavio je Krivokapić na Fejsbuku. On je dodao da je padom DPS „prvo što je sa njim i za njim palo bio je upravo taj nakaradni Zakon, zbog koga se, između ostalog, konačno i uspravila Crna Gora”. Kirivokapić kaže i da se treba baviti pitanjima koja su vezana za tešku finansijsku i epidemiološku situaciju, umesto da građani Crne Gore slušaju „konfuzne izjave predstavnika političkog\n03.10.2020 u 17:15\nAlbanci preko Bečića ulaze u vladu\nOd našeg stalnog dopisnika Podgorica – Buduća vlada Zdravka Krivokapića mogla bi da udomi i predstavnike iz dve albanske partije sa liste Genci Nimanbegu – Nik Đeljošaj, vreme je sad. Te stranke su nakon jučerašnjeg sastanka dale zeleno svetlo za otvaranje pregovora o učešću u novoj Vladi Crne Gore. Iz te liste je saopšteno da se raspravljalo o „platformi razgovora za moguće učešće u vladi”. Neki izvori uveravaju da je taj dogovor postignut tako što će albanske partije prvo ući u koaliciju s Demokratskom Crnom Gorom Alekse Bečića, čime postaju deo tročlane pobedničke koalicije i obezbeđuju značajno učešće u vlasti. Ne treba zanemariti ni činjenicu da u opštini Tuzi, skoro jednonacionalnoj, Demokrate s albanskim partijama čine vlast. Da su Albanci dobronamerni prema Demokratama\n03.10.2020 u 09:20\nPODGORICA - Crna Gora je na prvom mestu u Evropi po broju zaraženih korona virusom na 100.000 stanovnika. Podaci evropskih statističkih centara od kraja septembra pokazuju da Crna Gora, sa stopom od oko 1. 699 inficiranih na 100. 000 stanovnika, ima najveću stopu obolelih u Evropi, prenose podgoričke „Vijesti”. Sledi Jermenija, dok je Španija na trećem mestu među 45 evropskih zemalja. Epidemiolog u penziji, profesor Novica Vujošević, ocenio je da je Crna Gora lošije prošla u odnosu na druge zemlje, a da nema velikog opravdanja za to. „S obzirom na stepen društvene organizovanosti, kvalitet medicinske službe i kadrovsku strukturu, nema opravdanja za ovoliki broj zaraženih, smatra Vujošević. On je rekao da procenjuje da je zaraženih najmanje tri puta više u odnosu na\nOd našeg stalnog dopisnika Podgorica – U odvojenim razgovorima s kandidatom za mandatara vlade Zdravkom Krivokapićem, kao uslov svih budućih dogovora Andrija Mandić i Milan Knežević su zatražili da se pre nego što bude formirana vlada povuče Zakon o slobodi veroispovesti, a da nakon toga država Crna Gora potpiše temeljni ugovor sa Sinodom Srpske pravoslavne crkve i patrijarhom Irinejom. Nakon razgovora s Krivokapićem, lider Demokratske narodne partije (DNP) Milan Knežević kazao nam je da DF traži kao preduslov „za bilo kakve dogovore oko formiranja vlade da trenutna parlamentarna većina povuče antipravoslavni i antisrpski Zakon o slobodi veroispovesti, jer smo to obećali građanima”. Kako je rekao, nakon toga se „stiču uslovi da se potpiše temeljni ugovor sa SPC i zaštite naše svetinje


U Novom Sadu za dva sata palo 52 litra kiše po metru – Studio B\nU Novom Sadu za dva sata palo 52 litra kiše po metru Tanjug\nObjavljeno: 23.05.2017. 18:58 Izmenjeno: 24.05.2017. 13:13\nČlan Gradskog veća za komunalne poslove Vladimir Stojković obišao je danas ulice u Novom Sadu kako bi sagledao stanje i eventualne štete prouzrokovane velikom količinom padavina.\nStojković je rekao novinarima da je 12 interventnih ekipa JKP „Vodovod i kanalizacija“ na terenu i da rade na pročišćavanju u ulicama Temerinskoj i Kisačkoj, i kod „Merkura“ i dodao da ekipe gradskog preduzeća, uz podršku Vodoprivrednog preduzeća „Šajkaška“ rade i na otpušavanju slivničkih odvoda, kontroli pumpi, ali i na lociranju kritičnih tačaka.\n„Palo je preko 52 litra kiše po metru kvadrtatnom za dva sata, a gradska mreža može da primi oko 20 litara po kvadratu, pa su zbog toga i nastali problemi. Radimo punim kapacitetom, pomagali smo da u jednoj kući u Ulici Jovana Hranilovića ne dođe do poplave, i pozivam sve građane koji imaju probleme da se jave gradskoj komunalnoj inspekciji putem telefona na broj 4872 – 444, 4872 – 520 i 4872-530 i Upravi za vanredne situacije-operativnom centru Novi Sad na broj 1985“, rekao je Stojković.\nPrema rečima direktora JKP „Vodovod i kanalizacija“ Gvozdena Perkovića pomenuta količina padavina je neuobičajena i izuzetno velika, i najveći su problemi na pomenutim, i već poznatim kriznim tačkama.\nKristina Jovanović iz novosadske Hitne pomoći rekla je da ekipe nisu imale poziva za izlazak na teren usled situacije koju je izazvalo nevreme u Novom Sadu.\nSnežana Jaković iz JGSP „Novi Sad“ rekla je da autobusi saobraćaju uz minimalna zakašnjenja usled nevremena. Kako je navela, otežan saobraćaj je i dalje na prilazima Železničkoj stanici.\nPo dobijanju izveštaja o vremenskoj prognozi Republičkog hidrometeorološkog zavoda i obaveštenja Uprave za vanredne situacije, gradonačelnik Novog Sada Miloš Vučević, kako je saopšteno iz Kabineta gradonačelnika, naložio je svim gradskim preduzećima da budu u stanju pripravnosti kako bi u slučaju potrebe adekvatno reagovali.


KONAČNO ĆE UPOZNATI PORODICU ANASTASIJE RAŽNATOVIĆ: Fudbaler Nemanja Gudelj u društvu sestre i brata stigao u Srbiju (VIDEO) : Nadlanu.com\nKONAČNO ĆE UPOZNATI PORODICU ANASTASIJE RAŽNATOVIĆ: Fudbaler Nemanja Gudelj u društvu sestre i brata stigao u Srbiju (VIDEO)\nObjavljeno 24. maj 2022. / 17:30:35\nNemanja Gudelj, fudbaler španske "Sevilje" stigao je sinoć u Srbiju. Povod za njegov dolazak u Beograd su reprezentativne aktivnosti, ali i rođendan njegove devojke Anastasije Ražnatović.\nNaime, mlada pevačica koja je već nekogliko meseci u vezi sa uspešnim sportistom sutra će proslaviti 24. rođendan, a gala zabavi prisustvovaće i Nemanja koji će konačno upoznati Anastasijinu majku Svetlanu Cecu Ražnatović i brata Veljka.\nGudelj je u Beograd stigao u društvu mlađeg brata i sestre - Dragog i Vanje koja je na svom Instagram profilu podelila snimak sa aerodorma, na kojem se može videti da je podmladak Olivere i Nebojše Gudelja, nekadašnjeg fudbalera "Partizana", stigao u srpsku prestonicu.\nPosetimo, mlada pevačica je nedavno započela ljubavnu vezu sa Nemanjom i za to vreme dva puta bila gošća porodice Gudelj u Španiji, te uživala u provodu i izlascima sa emotivnim partnerom, Dragim, Vanjom i njihovom majkom.\nanastasija ražnatovićdragi gudeljNebojša Gudeljnemanja gudeljOlivera Gudeljsvetlana ceca ražnatovictop_sliderVanja Gudeljveljko ražnatović


SAD će na Balkanu raditi sa EU, ali i Britanijom - Politika - Dnevni list Danas\nPočetna » Politika » SAD će na Balkanu raditi sa EU, ali i Britanijom\nBajden i Džonson u utorak razgovarali i o Srbiji i susedima\n0Piše: Ivana Šundić Mihovilović 11. novembra 2020. 22.50\nSjedinjene Države i Velika Britanija su „udaljeni“ partneri Zapadnog Balkana, smatra Jelica Minić, predsednica Evropskog pokreta u Srbiji.\n„Region je potpuno okružen državama članicama Evropske unije, uveliko je faktički, ako ne i formalno u nju integrisan, a tri države regiona su i članice NATO. Zato se u EU krugovima smatra da on predstavlja „meki stomak“ Unije gde se svi potezi „eksternih“ partnera pažljivo prate“, kaže Minić za Danas.\nBiće zanimljivo pratiti, navela je, „kako će dve države sprovoditi dogovorenu saradnju u našem regionu, budući da se njihovo ekonomsko prisustvo ne može porediti sa Rusijom, Kinom, Turskom, pa ni sa Ujedinjenim Arapskim Emiratima, dok se političko prisustvo vrlo razlikuje od zemlje do zemlje“.\nOdnos nove američke administracije predsednika prema nedavnoj inicijativi odlazećeg predsednika Trampa, u vezi sa uređivanjem odnosa Srbije i Kosova, kaže Minić, biće najbolji indikator u kojoj meri i u kom pravcu će se manifestovati nova/stara politika SAD prema regionu i kakvu će ulogu u tome imati tradicionalno savezništvo (Amerike) sa Velikom Britanijom.\n„Čini se da će dalja politika ipak biti vise koordinirana sa Evropskom unijom“, zaključila je predsednica Evropskog pokreta u Srbiji.\nSAD će sa svim svojim prekookeanskim partnerima uključujući i EU i Veliku Britaniju dosta toga raditi kada je reč o Zapadnom Balkanu, kaže Dragan Đukanović, predsednik Centra za spoljnu politiku i profesor Fakulteta političkih nauka.\n„Oni će svoje aktivnosti u mnogo značajnijoj meri koordinirati“, kaže Đukanović za Danas. Kada je reč o budućoj saradnji Bajdena i Džonsona, navodi da ona neće biti bolja nego što je bila sa administracijom Donalda Trampa.\n„Biće dosta drugačija saradnja, ali će se ta vrsta tradicionalnog savezništva između Amerike i Britanije očuvati bez obzira ko je predsednik“, ukazuje Đukanović.\nBajden je u utorak telefonski razgovarao i sa francuskim liderom Emanuelom Makronom, kao i sa nemačkom kancelarkom Angelom Merkel.\nOna je čestitala Bajdenu i potpredsednici Kamali Haris na izbornoj pobedi. Takođe, Merkel je izrazila želju da „dve zemlje u budućnosti imaju blisku saradnju obeleženu uzajamnim poverenjem“, kazao je portparol nemačke kancelarke.\nAleksandar Vučić, Boris DžonsonVašington


SDT izviđa predmet u vezi sa stečajem u hotelu AS – Bankar.me\nSDT izviđa predmet u vezi sa stečajem u hotelu AS\nJanuary 4, 2020 CRNA GORA, SVE VIJESTI, TURIZAM Leave a comment\nSpecijalno državno tužilaštvo tokom izviđaja u Privrednom sudu izuzelo je predmet stečajnog postupka u hotelu AS u Perazića dolu i ispituju da li je zakonito urađen stečajni postupak oko ruskocrnogorske firme Nega turs Montenegro.\nVijesti saznaju da SDT u tom predmetu ispituje jesu li stečajna upravnica Snežana Jović i predsjednik Privrednog suda Blažo Jovanić, donijeli pravilne odluke kada nijesu prihvatili plaćanje duga vlasnika firme, povjeriocima bivšim radnicima, koji su i pokrenuli stečajni postupak kako bi naplatili potraživanja nastala iz radnog odnosa u periodu od 1. novembra 2014. do 1. novembra naredne godine.\nIzvor Vijesti” kazao je da su vlasnici Nega turs Montenegro u toku stečajnog postupka uplatiti Poreskoj upravi dug od 24.000 eura, koji su potraživali radnici te firme, ali stečajna upravnica Snežana Jović nije prihvatila plaćanje duga već je nastavila postupak uvođena firme u stečaj. Predmet stečaja u toj firmi dužio je sudi ja Blažo Jovanić.\nIz Privrednog suda, ali ni iz Specijalnog tužilaštva Vijestima nije odgovoreno da li se istražuju kako je vođen stečajni postupak u hotelu AS, ni da li je stečajna upravnica Jović salušana, jer nije prihvatila plaćanje duga firme, već je nastavila da tu kompaniju uvede u stečaj.\nPrevious Privrednici se obradovali smanjenju i ukidanju taksi\nSljedeći The Banker: Jorgovanka Tabaković najbolji evropski i svjetski guverner


Foto: Jutjub Euroleague / screenshot\nLegendarni srpski košarkaš je u penziju otišao osam godina pre nego što je Slovenac uopšte debitovao u Evroligi!\nIpak, iako su igrali u različitom periodu, njihovi kvaliteti, partije i sposobnosti su svakako uporedive.\nAll-Decade Head-to-Head: Dejan Bodiroga vs Luka Doncic\nNavodi se i da je jedno sigurno: “kada su bili na vrhuncu, bili su nezaustavljivi.”\nDejan Bodiroga je izabran u idealan tim Evrolige u prvoj deceniji novog milenijuma. I ne samo da je izabran, nego je u glasanju osvojio najviše glasova.\nIgrao je za Olimpiju, Real, Panatinaikos, Barselonu i Virtus, a elitno evropsko takmičenje je osvajao u tri navrata.\nEvroliga je nedavno izabrala i najbolje igrače dekade u periodu od 2010. do 2020, a među njima se našao i Luka Dončić, koji trenutno nastupa u NBA ligi za Dalas Maverikse.\nPre odlaska “preko bare”, sa Real Madridom je osvojio Evroligu 2018. godine.\nVideo: Jokić i Dončić pimpluju loptu\nJokić i Dončić pimpluju loptu


28.08.2020 u 21:21\nUseljenje u đačke domove počinje 31. avgusta\nViše od 60 đačkih domova u kojima širom Srbije stanuju srednjoškolci koji stiču obrazovanje daleko od svojih porodica, u gradovima iz kojih ne potiču, poslednjeg dana avgusta otvoriće vrata i primiti stanare. Život u domu biće drugačiji, po strogim pravilima sprečavanja zaraze kovidom 19. Preporuke su istovetne za 30 samostalnih domova učenika, 29 đačkih domova koji su u sastavu srednjih škola i dva studentska centra koja primaju i srednjoškolce, a čiji je ukupan smeštajni kapacitet na republičkom nivou 11.013 mesta za đake srednjih škola. Useljenje počinje u ponedeljak, u manjim grupama, po utvrđenom rasporedu, da se ne bi stvarale gužve prilikom potpisivanja ugovora. Ovoga puta prilikom upisa u dom roditelji učenika moraće pisanom izjavom da potvrde da niko u porodici nije pod\nDrugi upisni rok za upis na fakultete Univerzitetu u Beogradu počinje od 2. septembra. Za prijavljivanje kandidata na fakultete rezervisana su dva dana - 2. i 3. septembar, a polaganje prijemnih ispita je 4. i 5. septembra. Na fakultetima Univerzitetu u Beogradu ostalo je 1.179 budžetskih mesta i 1.819 samofinansirajućih. Najviše mesta ostalo je na Poljoprivrednom fakultetu, Šumarskom, Ekonomskom, Pravnom , Filološkom, Matematičkom, Fizičkom, Hemijskom, Geografskom fakultetu.\n07.08.2020 u 18:45\nKako će se organizovati nastava na fakultetima\nProrektor za nastavu Beogradskog univerziteta Petar Bulat kaže da se trenutno razmatraju tri modela nastave na fakultetima. Prvi je, kaže, klasična nastava, drugi hibridni model koji podrazumeva online predavanja, dok bi se vežbe odvijale na fakultetima i treći model kompletno onlajn, što je, kako je rekao, za neke discipline nemoguće. Kako je naveo, u ovom trenutku izgleda najizvesniji hibridni model, prenosi N1. Bulat je rekao da se fakulteti pridržavaju svih mera i da će i po ovom pitanju pratiti odluke Kriznog štaba, Ministarstva prosvete i Instituta „Batut”. Bulat objašnjava da bi za predlog o onlajn ispitima morao da se menja zakon jer u zakonu stoji da se ispit polaže u sedištu visokoškolske ustanove, a on ne veruje da bi predlog o promeni stigao u skupštinsku proceduru


Od 2000. godine do danas EU je najveći donator pomoći izbeglicama i raseljenim licima u Srbiji. Kroz brojne projekte Unija je donirala 90 miliona evra za različite načine zbrinjavanja izbeglih i raseljenih. Više informacija možete saznati ovde. Infografiku sa detaljnim podacima o pomoći možete pročitati i preuzeti ovde. Iz budžeta EU za 2015. i 2016. je izdvojeno preko 10 milijardi evra za rešavanje izbegličke krize u EU i trećim zemljama o čemu možete čitati ovde.\nGostujući na RTS-u u emisiji posvećenoj 15 godina razvojne pomoći Evropske unije Srbiji, šef Delegacije EU u Srbiji, ambasador Majkl Davenport je naveo da konkretni razultati pokazuju kako je Srbija iskoristila bespovratna sredstva od 3 milijarde evra koliko joj je bilo omogućeno u ovom periodu. Više informacija možete pročitati ovde.\nPočela sanacija jalovišta rudnika „Stolice“\nPočela je sanacija jalovišta rudnika antimona „Stolice“ u Krupnju. Investiciona vrednost hitnih radova iznosi dva miliona evra, a sredstva će biti obezbeđena iz Fonda solidarnosti EU. „Do sada smo sa 9,6 miliona evra pomogli sanaciju posledica poplava u Krupnju koja uključuje izgradnju i obnovu kuća, pomoć poljoprivrednicima i obnovu puteva“, rekao je zamenik šefa elegacije EU u Srbiji Oskar Benedikt. Više informacija možete pročitati ovde.\nNastavak podrške EU saradnji nauke i privrede u Srbiji\nNovi program donacija za podršku inovativnim naučnoistraživačkim projektima u Srbiji predstavljen je javnosti u Privrednoj komori Srbije. Program saradnje nauke i privrede sprovodi Fond za inovacionu delatnost, a finansiraju ga EU u iznosu od 2,4 miliona evra i Republika Srbija, u iznosu od 1 milion evra. Više informacija možete pročitati ovde.\nMogerini i Tači o razvoju odnosa EU i Kosova*\nFederika Mogerini, visoka predstavnica za spoljnu politiku i bezbednost i potpredsednica Evropske komisije, i predsednik Kosova, Hašim Tači su se tokom susreta složili da je brza i temeljna primena SSP-a, od presudne važnosti za poboljšanje socio-ekonomske situacije na Kosovu. Povodom liberalizacije viznog režima za građane Kosova je zaključeno da je EU spremna da nastavi nastavi ovaj proces ukoliko Kosovo nastavi sa ispunjavanjem svojih obaveza. Više informacija možete saznati ovde.\nGodišnji izveštaj o ljudskim pravima i demokratiji u svetu za 2015\nEvropski savet je usvojio Godišnji izveštaj o ljudskim pravima i demokratiji za 2015. godinu. U izveštaju se ističe da je 2015. bila godina izazova za EU i čitavu međunarodnu zajednicu i opisuje pristup EU sukobima i krizama u kontekstu ljudskih prava i načine na koje se EU suočava sa najvećim pretnjama po ljudska prava i demokratiju širom sveta. Više informacija i ceo izveštaj možete pročitati ovde.\nUsvojena nova strategija o odnosima između EU i Kine\nVisoka predstavnica Unije za spoljne poslove i politiku bezbednosti i Evropska komisija usvojili su zajedničko saopštenje u kom je izložen detaljni plan razvoja odnosa između EU i Kine u narednih pet godina. U saopštenju se ističe zalaganje za veće otvaranje kineskog tržišta za evropska preduzeća, kao i mogućnosti prisnije saradnje i partnerstva između EU i Kine u oblasti spoljne i bezbednosne politike. Više informaciija možete pročitati ovde.\nNezakonito pripajanje Krima i Sevastopolja: sankcije EU produžene za još godinu dana\nKao odgovor na nezakonito pripajanje Krima i Sevastopolja, Evropski savet je 17. juna produžio restriktivne mere Rusiji do 23. juna 2017. Mere se odnose na građane EU i kompanije sa sedištem u Uniji i primenjive su isključivo na teritoriji Krima i Sevastopolja. Više informacija možete pročitati ovde.\nVeliki rat iz ugla medicinskih misija\nIstorija iz ugla medicinskih radnika, tako bi se moglo opisati predavanje Dr Snežane Veljković, profesorke Medicinskog fakulteta u Beogradu “Hipokrat u Velikom ratu: savezničke medicinske misije u Srbiji 1914-1918.” koje je održano u EU info centru u Beogradu. Profesorka Veljković je govorila o pomoći koje su pružile savezničke medicinske misije srpskom narodu u Velikom ratu o čemu više možete čitati ovde.\n27. jun, Beograd, Skupština grada Beograda, potpisivanje ugovora o donacijama za kupovinu seoskih kuća sa 68 korisnika\n27. jun, Negotin, otvaranje Evropskog filmskog festivala\n27. jun, Novi Sad, Limanski park, 18.30 otvaranje izložbe fotografija "EU i Srbija: 15 godina partnerstva"\n27. jun, Veliko Gradište, završna svečanost projekta „Socijalno-ekonomski razvoj dunavske regije u Srbiji“ i obeležavanje Dana Dunava pod nazivom “SEDDSR putovanje”.\n30. jun, Beograd, EU info centar, svečani akt simboličnog preuzimanja predsedavanja Savetom EU\n27. jun, Niš, EU info kutak, 13.00, tribina "Sve dugine boje" povodom Međunarodnog dana ponosa LGBT osoba\n27. jun, Beograd, EU info centar 16.00, javna debata „Život nakon referenduma u Velikoj Britaniji“\n27. jun, Novi Sad, Pres centar Cinema City - Internacionalnog Film Festivala, Kineska četvrt/Limanski park, 19:15, panel diskusija: “Evropa za kreativnu Srbiju”\n28. jun, Niš, EU info kutak, 11.00, panel diskusija „Evropa je prepoznala Gostušu, koliko sami prepoznajemo svoje kulturno nasleđe”\n30. jun, Beograd, EU info centar, 18.00, akademsko predavanje Dr Davor Džalto „Drugi i drugost u tradiciji Zapada i Istoka“


KFOR odgovara Vučiću: Ko god je čitao vijesti prije 10 dana, bio je obaviješten – BL Portal\nKFOR odgovara Vučiću: Ko god je čitao vijesti prije 10 dana, bio je obaviješten\nPortparol KFOR-a Vinćenco Graso izjavio je da su svi bili obaviješteni o akciji jedinice ROSU.\nOn je rekao su prije oko deset dana u srpskim novinama objavljene vijesti i izjave koje su najavile namjeru da se na Kosovu uhapsi 26 policajaca, prenosi “Sputnik”.\n“Ko god je pročitao te vijesti, bio je obaviješten”, rekao je Graso za “Politiku” na konstataciju da je predsjednik Srbije Aleksandar Vučić demantovao njegovu izjavu da su svi bili obaviješteni.\nOn je rekao da prekjuče nije bilo aktivnosti usmjerenih protiv Srba, već da se radilo o “legitimnim policijskim jedinicama koje su sprovele operaciju, što je rezultiralo hapšenjem civila i policajaca različitih nacionalnosti”.\n“Dakle, nije bilo međuetničkog sukobljavanja”, rekao je Graso.\nOn je rekao da je specijalna jedinica Kosovske policije bila pozvana da interveniše, jer je bila postavljena barikada na putu.\n“Nije bilo razloga da KFOR reaguje na policijsku operaciju, čiji je cilj bio suzbijanje kriminala i koja je za dobrobit svih”, rekao je Graso.\nOn je pozvao sve da se “suzdrže od retorike i provokacija, ne samo političare i ne samo Srbe”.\n“Prekjuče smo tokom čitave operacije imali dobru komunikaciju sa svim relevantnim lokalnim i međunarodnim institucijama, uključujući Vojsku Srbije”, rekao je Graso, povodom izjave Vučića da nije odgovarao na pozive iz Beograda.\n“Ljudi ne treba da izgube povjerenje u KFOR, mi smo tu da pomognemo i to činimo na nepristrasan način”, rekao je Graso, prenosi Sputnik.\nTači: Neću dozvoliti formiranje Zajednice srpskih opština\nVučić odgovorio komandantu Kfora: „Potvrdio da sam bio u pravu“\nPetar Đokić: Bivši članovi Socijalističke partije doživljavaju vlast kao plijen\nTužilaštvo traži da Milomir Savčić ne obavlja funkciju predsjednika Boračke organizacije\nEvropski parlament odobrio izlazak Velike Britanije iz EU\nHiljade ljudi u litiji na Kosovu i Metohiji u znak podrške Srbima i SPC u Crnoj Gori\nSavjet Evrope traži zabranu izručenja osnivača “Vikiliksa”\nElektrokrajina: Planirana privremena isključenja za četvrtak 30. januar\nKraljevi romske rapsodije stižu u Banjaluku: Koncert grupe „Gipsy Kings by Andre Reyes” 21. februara u SD Borik\nCineplexx Palas – Repertoar od 30. januara do 05. februara


STRAVIČNA NESREĆA KOD NOVOG PAZARA: Petoro mladih osoba povređeno u SUDARU dva automobila - mediji.net\nSTRAVIČNA NESREĆA KOD NOVOG PAZARA: Petoro mladih osoba povređeno u SUDARU dva automobila\nU udesu koji se dogodio nešto pre ponoći, na magistralnom putu Novi Pazar – Raška, povređeno je pet lica, saznaje indeksonline.rs.\nUdes se dogodio u blizini jednog hotela, a prema prvim informacijama sa lica mesta, povređeno je 5 mladih osoba.\nU nesreći su učestvovala putnička vozila marke “audi” i “bmw” novopazarskih registracionih oznaka.\nPovređeni su transportovani vozilima hitne pomoći u novopazarsku Opštu bolnicu, a stepen povreda još uvek nije poznat.\nSaobraćaj je na tom putnom pravcu bio u prekidu.\nUhapšen Novopazarac zbog ranjavanja sugrađanina\nNovopazarska policija uhapsila je I. L. (39) jer je nakon sudara nožem teško ranio E. M. (29), saopštila je večeras Policijska uprava.\nODAVNO JE POZNAT POLICIJI, ROBIJAO 7.5 GODINA: Poznato je ko je NAPADAČ iz Novog Pazara\nPolicijska uprava saopštila je da se on sumnjiči da je počinio krivično delo


Prelazak Instagrama na video označava kraj jedne epohe društvenih mreža – Zavera\nZTP 10. jula 2021.\t0 Komentara\nRetko koji trend, aplikacija, kompanija ili izum je ostvario toliko snažan uticaj tokom protekle decenije koliko je to učinio Instagram. Aplikacija za razmenu fotografija profitirala je na našoj potrebi da vlastiti život učinimo atraktivnijim kroz seriju filtriranih slika. Tokom 2010-ih, Instagram je redefinisao naše predstave o slavi, uspehu i lepoti, te suštinski promenio pogled na ljudsku ambicioznost.\nAli od prošle nedelje, Instagram pomera fokus sa fotografija i okreće se video snimcima, prema rečima direktora kompanije Adama Moserija. „Više nismo aplikacija za razmenu fotografija,“ rekao je u videu objavljenom na njegovim mrežnim profilima. Najavio je da će u narednih šest meseci aplikacija početi da eksperimentiše sa različitim vrstama video zapisa, otvoreno priznavši TikTok i Jutjub kao konkurenciju. „Ljudi očekuju da ih Instagram zabavlja. Moramo to da uvažimo,“ dodao je Moseri. „U Instagramu uvek pokušavamo da uvedemo nove funkcije koje će vam pomoći da izvučete najbolje iz čitavog iskustva. Trenutno smo fokusirani na četiri ključne oblasti: kreatori, video, šoping i poruke,“ naglasio je Moseri.\nOva izjava se poklapa sa nizom najavljenih promena na nekim od najvećih platformi na svetu. Pored Instagrama, TikTok i Jutjub takođe vrše značajne izmene u načinu rada. TikTok je 1. jula najavio produžetak video snimaka do tri minuta, što je trostruko više u odnosu na prvobitnih 60 sekundi. Jutjub je prošle godine započeo testiranje kratkih video snimaka po ugledu na TikTok, što je sada dostupno korisnicima u većini zapadnih zemalja.\nJasno je da Instagram i Jutjub sprovode ove izmene kako bi se takmičili sa TikTokom. Jutjub je stariji od Instagrama, ali čak i tokom kampanje „prelaska na video“ iz 2015., Instagram nije prilagodio aplikaciju video sadržaju. IGTV, Instagramova dugometražna video funkcija, predstavljena je tek u junu 2018., dok su Instagram Reels, verzija TikTokovih kratkih video zapisa, aktuelne tek nepunih godinu dana.\nLako je razumeti zašto ove kompanije oponašaju TikTokov poslovni model. Kratak i zanimljiv video snimak, serviran pomoću hiper-efikasnog algoritma, zadržava pažnju publike kao ništa drugo. To je impresivan uspeh, s obzirom koliko nam pažnje usisavaju druge platforme. Ali ova besramna trka za osvajanjem pažnje koju je TikTok započeo, bez dovoljno promišljanja kako će sličan model da funkcioniše na drugim aplikacijama, može se pokazati fatalnom za Instagram i Jutjub. Da li je ovo početak kraja društvenih mreža kakve smo poznavali u proteklih 15 godina?\nVideo snimci u stilu TikToka ne funkcionišu na Instagramu iz istog razloga zašto kratki video snimci ne funkcionišu na Jutjubu. Instagram zahteva manje pažnje od TikToka, jer omogućava da opušteno skrolujete i potrošite delić sekunde na svaki post, dok Jutjub zahteva mnogo više pažnje. Za nešto stariju publiku Instagrama, guranje video snimaka u feed čini se neprirodnim i nametljivim, mada Instagram i dalje podstiče korisnike da prave video sadržaje. (Neki influenseri tvrde da im rejting pada kada ne koriste Instagramovu video funkciju.)\nPosledice ove promene, uz pokušaj Jutjuba da zauzme deo iste teritorije, dvostruke su. Prvo, korisnici starih društvenih medija do sada su imali gde da se vrate. Fejsbuk je, na primer, prigrlio svoju bumersku publiku, prelazeći sa brendova i stranica poznatih ličnosti na grupe i pojedince. Iako je pokušavao da ubaci Stories po uzoru na Instagram, nije prisiljavao svoju glavnu ciljnu grupu da koristi aplikaciju na suštinski drugačiji način. Kada etablirane platforme počnu da kopiraju druge aplikacije, mnogi korisnici se osećaju izneverenim i polako ih napuštaju.\nMeđutim, ono što najviše zabrinjava jeste trend ka homogenizaciji platformi. Krajem 2000-ih i početkom 2010-ih, kada su društvene mreže postale giganti kakvi su danas, aplikacije su se trudile da izgledaju drugačije, profitirajući na neiskorišćenim delovima tržišta. Išli ste na Tviter jer je nudio nešto što Fejsbuk nije, koristili ste Instagram jer bio drugačiji od Tvitera. Budući da se sve aplikacije sada utrkuju da ponude sličnu uslugu, pod formalno različitim imenima, šta korisnik time dobija?\nDok se aplikacije agresivno nadmeću u istoj igri, sve manje uvažavaju stvarne potrebe korisnika. Iako su društvene mreže poznate po zanemarivanju interesa javnosti, ovo sada dostiže neviđene razmere. Dobre strane društvenih medija i dalje su povezivanje, osnaživanje nemoćnih, zabava i kreativnost. Aktuelna promocija kratkih, algoritamski nametnutih video snimaka, znači stagnaciju, ako ne i potpuno potiskivanje tih pozitivnih aspekata društvenih mreža.\nTagovi:tiktok, aplikacija, tržište, Fejsbuk, Jutjub, Instagram, algoritam, video, snimak, društvene, platforma, mreže\nDva meseca do izbora: Istočna Nemačka još uvek je država za sebe


LSV: Dve godine bruke i sramote u Novom Sadu | Autonomija\nLSV: Dve godine bruke i sramote u Novom Sadu\nLSV je na svom zvaničnom portalu objavio video klip sa kalendarom afera vlasti\nDrugu godišnjicu vlasti koja opstaje i nakon „rekonstrukcije“, uz pomoć nakupaca glasova i sumnjivih grupacija, Novi Sad dočekuje još zapušteniji i prljaviji, saopšteno je danas iz novosadskog odbora Lige socijaldemokrata Vojvodine (LSV).\n„Kulturni centar Novog Sada još nosi ožiljak sramote zbog cenzure, grad grca u dugovima, obećanih investicija i radnih mesta i dalje nema, grad je nastavio da propada“, ocenjuje se u saopštenju te stranke.\nU njemu se dodaje i da su, uprkos poskupljenjima, komunalna preduzeća u kolapsu ili pred kolapsom zbog „bahatosti, rasipništva i nestručnih partijskih vojnika koji u gradskim preduzećima zapošljavaju još nekompetentnije rođake“.\nNovosadski LSV je na svom zvaničnom portalu objavio i video klip sa kalendarom afera vlasti.\nU toj stranci objašnjavaju da je taj klip napravljen kako se ne bi zaboravila šteta i bruka, za koju će, kako se dodaje, neko morati da odgovara.


Nezavisnost Kosovu neće doneti više autonomije\nDavid Chandler, ekspert za Jugoistočnu Evropu sa Univerziteta Westminster u Londonu, ocenjuje da imaju osnova medijska predviđanja, koja se pozivaju na zapadne diplomatske izvore, da će buduće rešenje Kosova biti ambivalentno, neka vrsta polunezavisnosti i da neće podrazumevati suverenitet države koja će odmah istaći zastavu na zgradi Ujedinjenih nacija. Chandler je, međutim, mišljenja da ni puna nezavisnost Kosova neće društvu doneti više autonomije od međunarodnog faktora, što pokazuje desetogodišnje iskustvo Bosne i Hercegovine.\nCHANDLER: Ono što će se na Kosovu promenti jeste priroda međunarodne administracije, ali ne mislim da će to podrazumevati više demokratije ili autonomije za građane Kosova, bez obzira na to da li su Albanci ili Srbi. To jeste rešenje, ali je to samo rešenje za administraciju Ujedinjenih nacija, kojoj je verovatno neprijatno što nije mnogo postigla za šest-sedam godina, a pošto sad želi da ide kući prepusta posao nekom drugom. Taj neko drugi biće Evropska unija. Mislim da je to žalostan rezultat međunarodne intervencije, raspadanja Jugoslavije, sužavanja suvereniteta Srbije, uspostavljanja protektorata. To demonstrira da je realizovano vrlo malo obećanja o slobodi, demokratiji, ljudskim pravima. To je uglavnom ostalo u veoma ispraznom jeziku međunarodne zajednice.\nRSE: Kosovo će dobiti neku vrstu uslovne, limitirane nezavisnosti, neće imati stolicu u Ujedinjenim nacijama par godine, ali posle tog perioda, za dve-tri godine, moći će da zatraži status potpuno suverene i nezavisne države.\nCHANDLER: Ono može dobiti i punu nezavisnost, ali je jasno da će Kosovom i tada vladati spoljne sile. Pogledajte Bosnu, i ona je dobila stolicu u Ujedinjenim nacijama, ali to nije značilo da nije pod međunarodnim protektoratom. Uprkos tome što će u vremenski neograničenom periodu i dalje biti formalnih promena, prenosa nadležnosti i tako dalje, ipak mislim da je na Kosovu na delu, i da će biti na delu, neka vrsta eksternog makromenadžmenta. Dakle, budući status Kosova će se svesti na završetak misije Ujedinjenih nacija, zamenu jednog seta institucija međunarodne zajednice drugim. Ako to zovete rešenjem, onda dobro. To sve možete uporediti sa pričom o rešenju u Iraku. Kad god međunarodni faktor govori o rešenju u toj zemlji, on zapravo stavlja akcenat na svoj kredibilitet, a ne na ljude koji plaćaju cenu njegove politike.\nRSE: David Chandler odgovara i na pitanje o tome da li presecanje kosovskog čvora – proglašenje budućeg statusa Kosova, može zaljuljati srpsku političku scenu i dovesti nacionaliste na vlast u Beogradu.\nCHANDLER: Mislim da Srbija ima vrlo malo kapaciteta da utiče na definisanje budućeg statusa Kosova. Ona, uostalom, ima vrlo malo uticaja i na političko odlučivanje o drugim svojim problemima i – većina zakona koja je prošla kroz njen parlament dolazi iz Brisela. Ako na vlast i dođu nacionalističke snage, to će, po mom mišljenju, više biti odraz praznine političkog procesa u Srbiji nego simbol neke velike dinamičke snage tih snaga. Ono što je na prvi pogled vidljivo u celom regionu, u Bosni, u Srbiji, pa i na Kosovu, jeste politička alijenacija građana jer shvataju da imaju vrlo malo uticaja na politiku ili na svoje sopstvene živote.


Odložena i otkazana nacionalna takmičenja u streljaštvu u martu | podunavlje.info\nBEOGRAD/SMEDEREVO, 13. mart 2020 – Streljački savez Srbije je, u skladu sa odlukama Ministarstva zdravlja i Vlade Srbije o donošenju novih mera u suzbijanju koronavirusa, odložio ili otkazao takmičenja planirana za mart, ukupno tri, od kojih su dva bila planirana u Smederevu.\nTreće kolo Kupa Srbije u B programu (kadetska i mlađejuniorska kategorija), koje je trebalo da bude održano u Sali SD Crvena zvezda u nedelju 15. marta, je otkazano.\nOdloženi su Prvenstvo Srbije u B programu, zakazano za 21. i 22. mart u Smederevu, kao i finale Kupa Streljačkog Srbije (B program), koje je na istom strelištu trebalo da bude održano nedelju dana kasnije.\nUsvojen je predlog Stručne komisije da novi termin finala Kupa SSS bude 19-20. septembar , a novi termin Prvenstva Srbije 26. i 27. septembar.\nMeđunarodni turnir Memorijal „Ištvan Poljanac“ u Beogradu, će umesto od 3. do 5. aprila biti održan u oktobru (2. do 4. oktobar).\nSvetska streljačka federacija je ranije tokom sedmice odložila Svetski kup u Nju Delhiju (umesto u martu biće održan u maju), a otkazala i Predolimpijski turnir u Tokiju, planiran za april. Na oba takmičenja je trebalo da učestvuju i naši reprezentativci.\nNa elektronskoj sednici UO SSS prihvaćen je predlog da naša reprezentacija otkaže učešće na Svetskom kupu u Nju Delhiju. Posle konsultacija sa stručnim štabom, Dragan Marković, sportski direktor SSS, je predložio odlaganje, jer se novi termin ne uklapa u plan rada reprezentacije, a takmičenje se neće bodovati za svetske rang liste. Naša selekcija početkom maja treba da učestvuje na međunarodnom turniru u Plzenju (6 – 10.maj), koji je veoma važan, jer se održava neposredno pred Evropski kvalifikacioni olimpijski turnir, koji će takođe u Plzenju biti održan od 18. do 25. maja i biće poslednja prilika za osvajanje olimpijskih kvota.\n13/07/2020, 7:36 am


Igokea čuva Lukovića - BasketballSphere\nIgokea čuva Lukovića\nInformacija još nije zvanična, ali izvesno je da će Marko Luković ostati u Igokei! Krilni centar, rođen 26. maja 1992, visok 206 centimetara u tim iz Laktaša došao je početkom 2019. godine, odigrao osam utakmica i imao prosek od 12,6 poena, 3,9 skokova, 1,3 asistencije, za 27,3 minuta u igri.\nProfesionalnu karijeru počeo je Megi, gde je bio do 2014, kada je otišao u Nemačku – u Trijer. Slede angažmani u MZT-u, Krki, Mursiji, Le Portelu i Manresi iz koje je i došao u Igokeu, sa kojom je uspeo da izbori opstanak u ABA ligi.\nPodsećamo, tim iz Laktaša nedavno je angažovao novog trenera – Aleksandra Trifunovića, što govori da za narednu sezonu sigurno imaju ambicije veće od opstanka u društvu najboljih klubova regiona.\nKoprivica ima novi klub\nSrpske košarkašice su najbolji tim veka!


Tahiri: Kosovo će u Briselu od Srbije tražiti nadoknadu za poslednji rat; formiraće se trilateralna grupa za raspuštanje paralelnih struktura Srbije | KoSSev\nTahiri: Kosovo će u Briselu od Srbije tražiti nadoknadu za poslednji rat; formiraće se trilateralna grupa za raspuštanje paralelnih struktura Srbije\nNedelja 06. mart 2016, 11:30\nIzvor: Koha/Kosovapress (Tekst je izvorno preveden sa albanskog)\nDinamika dijaloga između Prištine i Beograda je značajno opala ove godine. Unutrašnje-politička dešavanja u ova dva centra, ostavila su iza sebe potpisane sporazume, od kojih su većina napisana samo na papiru, uprkos pritiscima i zahtevima međunarodne zajednice.\nMeđutim, Kosovo će imati novu agendu u političkim razgovorima sa Srbijom, dodirujući vruće teme za koje zvanična Priština ima interes, uključujući pitanje penzija, raspuštanje srpskih paralelnih struktura na Kosovu, demarkaciju granice sa Srbijom, kao i pitanje reparacije prema kojem Kosovo treba od Srbije da zahteva nadoknadu za veliku štetu i gubitke koje je ona izazvala u zemlji tokom rata.\nGlavni pregovarač iz Prištine u tehničkom dijalogu između Prištine i Beograda, Edita Tahiri, veruje da će izbori u Srbiji odložiti proces dijaloga.\nTahiri je telefonskim putem za Kosovapres rekla da Briselski dijalog i posvećenost obe zemlje dijalogu, pre svega rešava evropsku perspektivu Kosova i Srbije.\n"Za nas je jasno, mi imamo evroatlantsku orjentaciju, Kosovo je javno priznalo svoju evroatlantsku agendu. Želimo da Kosovo što pre postane članica EU i UN, a dobro susedstvo je jedan od uslova za evropske integracije, zbog čega se mi i bavimo time. Ovo se odnosi i na srpsku stranu koja će, ukoliko je zainteresovana da ide ka EU, biti posvećena dijalogu," rekla je Tahiri.\nOna je rekla da kod Srbije i dalje postoji neizvesnost u spoljnoj politici, jer je ona i dalje između Moskve i Brisela.\n"Videćemo posle izbora koja će biti pozicija Srbije. Najbolje od svega je da sve zemlje zapadnog Balkana što pre uđu u EU. To je proces koji će osigurati stabilnost i stabilniji mir. Kada smo mi u pitanju, u spoljnoj politici imamo dva strateška cilja, NATO-u i EU i naravno da se pridružimo UN-u kao država članica. Što se Srbije tiče, u izveštaju NATO-a nije jasno, jer još uvek nije objasnila veze sa Rusijom," rekla je ministarka Tahiri.\nEdita Tahiri je dalje za Kosovapres rekla da će posle izbora u Srbiji, između Prištine i Beograda biti novih tema za dijalog.\n"Mi smo javno objavili spisak glavnih tema koje nas brinu, sada dajemo glavne teme. Prva je međudržavna demarkacija granice između dve zemlje, druga je poništavanje svih srpskih paralelnih struktura na Kosovu što je takođe i osnovni uslov za uspostavljanje udruženja. Naravno, ovaj proces počeće kada počnemo izradu Statuta što još uvek nije započeto. U Briselu će se formirati trilateralna grupa za raspuštanje paralelnih struktura Srbije. Onda imamo pitanja ratne odštete, kako po pitanju nestalih osoba, tako i povratka penzionog fonda za sve penzionere iz vremena bivše Jugoslavije koji su koristili ove penzije; ali, nažalost, Srbija je okupirala ove penzione fondove. Zatim dolazi na red pitanje bankarskih depozita, onda i pitanje ratne reparacije za štetu koja je napravljena na Kosovu od strane Srbije u svim aspektima, bilo da je u pitanju ljudska šteta, bilo materjalna, kulturna, verska, itd. Zatim na red dolazi pitanje imovine po principu međunarodne sukcesije. I završetak procesa je uzajamno priznavanje između dve zemlje," rekla je Tahiri.


EXPRES VESTI - Izner izbacio Federera u osmini finala\nIzner izbacio Federera u osmini finala\nPARIZ - Američki teniser Džon Izner plasirao se u četvrtfinale masters turnira u Parizu savladavši danas u osmini finala Švajcarca Rodžera Federera u tri seta - 7:6 (7:3), 3:6, 7:6 (7:5).\nIzner je priredio najveće iznenađenje u dosadašnjem delu turnira, a do uspeha je došao posle dva sata i 17 minuta velike i nezvesne borbe zahvaljujući prvenstveno svom najjačem oružju - gromovitom servisu.\nU meču za polufinale Amerikanac se sastaje sa Špancem Davidom Fererom koji je pobedio Bugarina Grigora Dimitrova takođe u tri seta - 6:7 (4:7), 6:1, 6:4.\nAmerički teniser Džon Izner plasirao se u četvrtfinale masters turnira u Parizu AP Photo\nBranilac titule i trostruki osvajač pariskog mastersa, Novak Đoković, ranije danas pobedio je Francuza Žila Simona sa 6:3, 7:5 i u četvrtfinalu čeka pobednika duela između Tomaša Berdiha i Žoa-Vilfreda Conge.\nTurnir se igra za ukupan nagradni fond od 3,83 miliona evra.\nViše iz kategorije: « Nole u četvrtfinalu „BNP Paribas Masters“-a\tUbedljiv poraz fudbalera Partizana u Bilbau »


PRVI PUT U SRBIJI\nIzvor: Tanjug,Lokalne novine | Obrenovac, 30.01.2020.\nUvode se kompostabilne kese\n"Radna grupa završila je rad na dokumentu koji je poslat na adresu Ministarstva zaštite životne sredine, kojim je tačno definisano koje kese su biorazgradive, sa oksoaditivima, od biopolimera, a u cilju da situacija na tržištu postane čistija", kaže za Tanjug sekretar Udruženja za hemijsku, gumarsku industriju i industriju nemetala u Privrednoj komori Srbije Dragan Stevanović.\nDa bi odluka Grada Beograda o uvođenju biorazgradivih kesa mogla da se sprovede u delo neophodan je ovaj pravilnik pa je u pripremi učestvovao i gradski Sekretarijat za zaštitu životne sredine, dodaje Stevanović.\nNavodi da je umesto 4. februara, za kada je bio zakazan okrugli sto na temu primene novog pravilnika, datum za diskusiju sa proizvođačima, uvoznicima, trgovcima i stručnjacima zakazan za 20. februar u prostorijama PKS.\n"Da bismo što bolje zaštitili životnu sredinu, proizvođače, zdravlje i bezbednost stanovništva pogotovo kada je u pitanju pakovanje hrane, donet je ovaj pravilnik da bi se tačno regulisale tehničke karakteristike, svojstva koja mora plastična kesa da zadovolji da bi se našla na tržištu Srbije", rekao je Stevanović.\nPravilnik se odnosi kako na domaću proizvodnju kesa koje se stavljaju na tržište Srbije tako i na one kese koje dolaze iz uvoza.\n"Značajno je da se ovim pravilnikom sada po prvi put donose tehnički uslovi za stavljanje kesa u promet od biopolimera, takozvanih kompostabilnih kesa", navodi on.\nTačno su definisani pojmovi, odnosno od čega je napravljena kesa i šta stoga može da piše na njoj, a kako ne bi, kaže, dolazilo do zabune u tumačenju da li je kesa biorazgradiva ili nije, kao što je to bio slučaj proteklih meseci.\nKese su kategorizovane po debljini i materijalima koji su dozvoljeni, i određeno je koje tehničke uslove moraju da zadovolje da bi se našle na tržištu. Postoje tri vrste kesa po debljini, do 15 mikrona, od 15 do 50, i preko 50 mikrona, navodi Stevanović.\nKada je reč o materijalima od kojih se mogu praviti, doneti su tehnički uslovi za kese od čistog polietilena, za kese od novih bio sirovina i one sa dodatkom oksorazgradivih aditiva, a koje su i ranije bile definisane, starim pravilnikom.\nTendencija u celoj Evropi je, inače, da se plastične kese zabrane u potpunosti a takva praksa mogla bi da se primeni i kod nas, ako se zakonska rešenja EU prenesu i u naše zakonodavstvo.